title: Απόφαση (ΕΕ) 2017/1088 της Επιτροπής, της 24ης Μαρτίου 2017, σχετικά με την κρατική ενίσχυση SA. 35484 (2013/C) [πρώην SA. 35484 (2012/NN)] η οποία αφορά ορισμένα επιμέρους μέτρα για την έρευνα που χρηματοδοτούνται δυνάμει του νόμου για το γάλα και τις λιπαρές ουσίες [κοινοποιηθείσα υπό τον αριθμό C(2017) 1863]

text:
               20.6.2017

               EL

               Επίσημη Εφημερίδα της Ευρωπαϊκής Ένωσης

               L 156/25

         ΑΠΌΦΑΣΗ (ΕΕ) 2017/1088 ΤΗΣ ΕΠΙΤΡΟΠΉΣ
   της 24ης Μαρτίου 2017
   σχετικά με την κρατική ενίσχυση SA. 35484 (2013/C) [πρώην SA. 35484 (2012/NN)] η οποία αφορά ορισμένα επιμέρους μέτρα για την έρευνα που χρηματοδοτούνται δυνάμει του νόμου για το γάλα και τις λιπαρές ουσίες

         [κοινοποιηθείσα υπό τον αριθμό C(2017) 1863]

   (Το κείμενο στη γερμανική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
   Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με την εν λόγω διάταξη (1) και έχοντας υπόψη τις παρατηρήσεις αυτές,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

               (1)

               Με επιστολές της 28ης Νοεμβρίου 2011 και της 27ης Φεβρουαρίου 2012, η Επιτροπή ζήτησε από τη Γερμανία συμπληρωματικές πληροφορίες σχετικά με την ετήσια έκθεση του 2010 για τις κρατικές ενισχύσεις στον γεωργικό τομέα, την οποία η Γερμανία είχε υποβάλει σύμφωνα με το άρθρο 26 του κανονισμού (EE) 2015/1589 του Συμβουλίου (2). Η Γερμανία απάντησε στις ερωτήσεις της Επιτροπής με επιστολές της 16ης Ιανουαρίου 2012 και της 27ης Απριλίου 2012. Από τις απαντήσεις της Γερμανίας, προέκυψε ότι η Γερμανία είχε χορηγήσει χρηματοδοτική στήριξη στον γερμανικό γαλακτοκομικό τομέα βάσει του νόμου για το γάλα και τις λιπαρές ουσίες του 1952 (Gesetz über den Verkehr mit Milch, Milcherzeugnissen und Fetten, εφεξής: «MFG»).

               (2)

               Με επιστολή της 2ας Οκτωβρίου 2012, η Επιτροπή πληροφόρησε τη Γερμανία ότι τα εν λόγω μέτρα είχαν καταχωριστεί ως μη κοινοποιηθείσες ενισχύσεις με τον αριθμό SA.35484 (2012/NN). Με επιστολές της 16ης Νοεμβρίου 2012, της 7ης, 8ης, 11ης, 13ης, 14ης, 15ης και 19ης Φεβρουαρίου, της 21ης Μαρτίου, της 8ης Απριλίου, της 28ης Μαΐου, της 10ης και 25ης Ιουνίου και της 2ας Ιουλίου 2013, η Γερμανία υπέβαλε περαιτέρω πληροφορίες.

               (3)

               Με επιστολή της 17ης Ιουλίου 2013 (3), η Επιτροπή κοινοποίησε στη Γερμανία την απόφασή της να κινήσει για ορισμένα επιμέρους μέτρα που εφαρμόστηκαν βάσει του MFG τη διαδικασία του άρθρου 108 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ) (εφεξής: «απόφαση κίνησης της διαδικασίας»). Στην ίδια επιστολή, η Επιτροπή κατέληγε στο συμπέρασμα ότι άλλα επιμέρους μέτρα για την περίοδο από την 28η Νοεμβρίου 2001 έως την 31η Δεκεμβρίου 2006 ή για την περίοδο από την 1η Ιανουαρίου 2007 και μετά ή και για τις δύο περιόδους συμβιβάζονται με την εσωτερική αγορά ή δεν συνιστούν κρατική ενίσχυση κατά την έννοια του άρθρου 107 παράγραφος 1 της ΣΛΕΕ ή ότι δεν εμπίπτουν στο πεδίο εφαρμογής των κανόνων για τις κρατικές ενισχύσεις.

               (4)

               Όσον αφορά τα επιμέρους μέτρα τα οποία αποτελούν αντικείμενο της παρούσας απόφασης, ήτοι τα επιμέρους μέτρα για την έρευνα που αναφέρονται στην απόφαση κίνησης της διαδικασίας ως επιμέρους μέτρα BY2, BY11, BY12 και BY13 (εφεξής «τα επιμέρους μέτρα»), η Επιτροπή δήλωσε ότι φαινόταν να έχουν όλα τα χαρακτηριστικά της κρατικής ενίσχυσης και ότι οι επιλέξιμες δαπάνες αντιστοιχούσαν στις επιλέξιμες δαπάνες που επιτρέπονται βάσει των εφαρμοστέων κανόνων για τις κρατικές ενισχύσεις (βλέπε αιτιολογικές σκέψεις 203 και 209 της απόφασης κίνησης της διαδικασίας).

               (5)

               Ωστόσο, η Επιτροπή δεν είχε λάβει επαρκείς πληροφορίες από τη Γερμανία σχετικά με την ένταση της ενίσχυσης, ιδίως σχετικά με το κατά πόσον η ένταση της ενίσχυσης αντιστοιχούσε στους συντελεστές που επιτρέπονταν βάσει των εφαρμοστέων κανόνων για τις κρατικές ενισχύσεις (βλέπε αιτιολογικές σκέψεις 204, 205, 210 και 211 της απόφασης κίνησης της διαδικασίας) και, ως εκ τούτου, εξέφρασε αμφιβολίες σχετικά με το συμβιβάσιμο των επιμέρους μέτρων με την εσωτερική αγορά (βλέπε αιτιολογικές σκέψεις 206 και 212 της απόφασης κίνησης της διαδικασίας). Ως εκ τούτου, η Επιτροπή ζήτησε από τη Γερμανία να υποβάλει τις παρατηρήσεις της και να παράσχει κάθε πληροφορία χρήσιμη για την αξιολόγηση της ενίσχυσης, όσον αφορά την περίοδο μετά την 28η Νοεμβρίου 2001 (βλέπε αιτιολογική σκέψη 276 της απόφασης κίνησης της διαδικασίας).

               (6)

               Με επιστολή της 20ής Σεπτεμβρίου 2013, η Γερμανία υπέβαλε παρατηρήσεις για την απόφαση κίνησης της διαδικασίας. Με επιστολές της 22ας Σεπτεμβρίου 2016 και της 25ης Οκτωβρίου 2016, το υπουργείο Γεωργίας της Βαυαρίας υπέβαλε πρόσθετες διευκρινίσεις.

               (7)

               Η απόφαση κίνησης της διαδικασίας δημοσιεύθηκε στην Επίσημη Εφημερίδα της Ευρωπαϊκής Ένωσης
                   (4). Η Επιτροπή κάλεσε τους ενδιαφερόμενους να υποβάλουν τις παρατηρήσεις τους εντός προθεσμίας ενός μηνός. Η Επιτροπή δεν έλαβε συγκεκριμένες παρατηρήσεις από τους ενδιαφερόμενους σχετικά με τα επιμέρους μέτρα.

         2.   ΠΕΡΙΓΡΑΦΗ ΤΩΝ ΕΠΙΜΕΡΟΥΣ ΜΕΤΡΩΝ

               (8)

               Ο MFG είναι γερμανικός ομοσπονδιακός νόμος που τέθηκε σε ισχύ το 1952. Είναι νόμος πλαίσιο και ισχύει επ' αόριστον.

               (9)

               Ο MFG, στο άρθρο 22 παράγραφος 1, εξουσιοδοτεί τα γερμανικά ομόσπονδα κράτη να επιβάλουν εισφορά επί του γάλακτος στις γαλακτοκομικές μονάδες με βάση τις ποσότητες γάλακτος που παραδίδονται.

               (10)

               Το άρθρο 22 παράγραφος 2 του MFG προβλέπει ότι οι πόροι που προκύπτουν από την εισφορά επί του γάλακτος μπορούν να χρησιμοποιούνται μόνο για:

                           α)

                           τη βελτίωση και διατήρηση της ποιότητας βάσει ορισμένων εκτελεστικών διατάξεων·

                           β)

                           τη βελτίωση της υγιεινής κατά την παραγωγή και παράδοση, μεταποίηση, επεξεργασία και διανομή γάλακτος και γαλακτοκομικών προϊόντων·

                           γ)

                           ελέγχους απόδοσης του γάλακτος·

                           δ)

                           την παροχή συμβουλών σε επιχειρήσεις για ζητήματα γαλακτοκομίας και διαρκή κατάρτιση νέων εργαζομένων·

                           ε)

                           τη διαφήμιση με σκοπό την αύξηση της κατανάλωσης γάλακτος και γαλακτοκομικών προϊόντων·

                           στ)

                           την εκτέλεση των καθηκόντων που ανατίθενται σύμφωνα με τον MFG.

               (11)

               Το άρθρο 22 παράγραφος 2a του MFG προβλέπει ότι, κατά παρέκκλιση από την παράγραφο 2, τα έσοδα που προκύπτουν από την εισφορά επί του γάλακτος μπορούν επίσης να χρησιμοποιούνται για:

                           α)

                           τη μείωση των αυξημένων διαρθρωτικών δαπανών συλλογής κατά την παράδοση γάλακτος και κρέμας γάλακτος (ανθόγαλα) από τον παραγωγό έως το γαλακτοκομείο,

                           β)

                           τη μείωση του αυξημένου κόστους μεταφοράς κατά την παράδοση γάλακτος μεταξύ γαλακτοκομείων, εφόσον είναι απαραίτητη για την εξασφάλιση της τροφοδοσίας με γάλα κατανάλωσης της περιοχής πωλήσεων του γαλακτοκομείου στο οποίο γίνεται η παράδοση, και

                           γ)

                           τη βελτίωση της ποιότητας όσον αφορά την κεντρική διάθεση γαλακτοκομικών προϊόντων.

               (12)

               Στη Βαυαρία, η επιβολή και χρήση της εισφοράς επί του γάλακτος ρυθμιζόταν από τον κανονισμό της Βαυαρίας για την εισφορά επί του γάλακτος (Bayerische Milchumlageverordnung).

               (13)

               Στη Βαυαρία, η εισφορά επί του γάλακτος χρησιμοποιούνταν για τη χρηματοδότηση των επιμέρους μέτρων για την έρευνα που αναφέρονται στην αιτιολογική σκέψη 4, ήτοι:

                           BY 2 — «Die Erhöhung des Milchproteingehaltes durch Management und Züchtung: Eine Perspektive für Milcherzeuger, Verbraucher und Industrie» (Η αύξηση της περιεκτικότητας του γάλακτος σε πρωτεΐνες μέσω της διαχείρισης και της αναπαραγωγής ζώων: Μια προοπτική για τους παραγωγούς γαλακτοκομικών προϊόντων, τους καταναλωτές και τη βιομηχανία·

                           BY 11 — «Förderung der Anpassung von Untersuchungsmethoden zur Bearbeitung spezifischer Fragestellungen sowie der Methodenentwicklung in Kooperation mit Forschungseinrichtungen und der Nutzbarmachung und des Transfers wissenschaftlicher Erkenntnisse für die bayerische Milchwirtschaft» (Προώθηση της προσαρμογής των μεθόδων έρευνας για τη διεκπεραίωση συγκεκριμένων ζητημάτων και της ανάπτυξης μεθόδων σε συνεργασία με ερευνητικά ιδρύματα, και μετάδοση επιστημονικών γνώσεων για τη γαλακτοκομία της Βαυαρίας)

                           BY 12 — «Entwicklung einer anti-listeriellen, frühen Oberflächenreifungskultur für geschmierte Käse» (Ανάπτυξη ουσίας με αντιλιστεριακή δράση κατά την ωρίμαση για το τυρί)·

                           BY 13 — «Überwachung von antimikrobiellen Rückständen der Milch — Etablierung des neuen Biosensor-Systems MCR3 für Routineuntersuchungen in der Praxis» (Παρακολούθηση των καταλοίπων αντιμικροβιακών στο γάλα — καθιέρωση του νέου συστήματος βιοαισθητήρων MCR3 για δοκιμές ρουτίνας στην πράξη).

                     Το τελευταίο επιμέρους μέτρο χρηματοδοτήθηκε επίσης από τον προϋπολογισμό του κρατιδίου της Βαυαρίας.

               (14)

               Στη συγκεκριμένη νομική βάση για την εφαρμογή των επιμέρους μέτρων περιλαμβάνονταν επίσης:

                           —

                           οι κανόνες για τον προϋπολογισμό της Βαυαρίας (Bayerische Haushaltsordnung), ιδίως τα άρθρα 23 και 44, και οι σχετικές διοικητικές διατάξεις (Verwaltungsvorschriften),

                           —

                           το διετές σχέδιο προϋπολογισμού του υπουργείου Γεωργίας της Βαυαρίας, περιλαμβανομένου του κεφαλαίου για τις δαπάνες του «Ειδικού Ταμείου για το Γάλα και τις Λιπαρές Ουσίες» (Sondervermögen Milch und Fett),

                           —

                           οι διοικητικές νομικές πράξεις του υπουργείου Γεωργίας της Βαυαρίας για την έγκριση των ερευνητικών έργων και των δαπανών (Ausgabeermächtigung).

               (15)

               Οι αποφάσεις σχετικά με το είδος των ερευνητικών έργων που πρόκειται να υλοποιηθούν και να χρηματοδοτηθούν από την εισφορά επί του γάλακτος εκδόθηκαν μέσω ειδικής διαδικασίας λήψης αποφάσεων που περιλάμβανε τέσσερα διαφορετικά επίπεδα: Το συμβούλιο της Κρατιδιακής Ένωσης Γαλακτοκομίας της Βαυαρίας (Vorstand der Landesvereinigung der bayerischen Milchwirtschaft) εκδίδει κατάλογο προεπιλεγμένων έργων και τον υποβάλλει προς ψήφιση στη γενική συνέλευση (Mitgliederversammlung) της εν λόγω Ένωσης. Η γενική συνέλευση ψηφίζει επίσης επί του προβλεπόμενου προϋπολογισμού του έργου. Με βάση την εν λόγω ψηφοφορία και το διετές σχέδιο προϋπολογισμού του υπουργείου Γεωργίας της Βαυαρίας, το υπουργείο εκδίδει διοικητικές νομικές πράξεις για την έγκριση των δαπανών για τα επιλεγμένα ερευνητικά έργα (Ausgabeermächtigung). Για κάθε έργο λαμβάνεται χωριστή απόφαση.

         3.   ΠΑΡΑΤΗΡΗΣΕΙΣ ΤΗΣ ΓΕΡΜΑΝΙΑΣ

               (16)

               Η Γερμανία παρέσχε τις ακόλουθες πληροφορίες σχετικά με τις προϋποθέσεις συμβατότητας που καθορίζονταν στην απόφαση κίνησης της διαδικασίας:

      BY 2 — «Die Erhöhung des Milchproteingehaltes durch Management und Züchtung: Eine Perspektive für Milcherzeuger, Verbraucher und Industrie» (Η αύξηση της περιεκτικότητας του γάλακτος σε πρωτεΐνες μέσω της διαχείρισης και της αναπαραγωγής ζώων: Μια προοπτική για τους παραγωγούς γαλακτοκομικών προϊόντων, τους καταναλωτές και τη βιομηχανία:

               (17)

               Το έργο υλοποιήθηκε μεταξύ 2008 και 2012. Δικαιούχος ήταν το Technische Universität München.

               (18)

               Ο συνολικός προϋπολογισμός του έργου ήταν 600 000 ευρώ. Τα δημοσιονομικά μέσα αναλύονται ως εξής:

                  Πίνακας 1

                           Πηγή

                           Ευρώ ανά έτος

                           Ευρώ συνολικά

                           Ποσοστό (%) επί του συνόλου

                           Ίδιοι πόροι του δικαιούχου

                           20 000

                           100 000

                           16,67

                           Όμιλος επιχειρήσεων Theo Müller

                           75 000

                           350 000

                           58,33

                           Εισφορά επί του γάλακτος (MFG)

                           35 000

                           150 000

                           25

               (19)

               Το ύψος της ενίσχυσης που προερχόταν από την εισφορά επί του γάλακτος ήταν 150 000 ευρώ και αντιστοιχούσε στο 25 % του συνολικού προϋπολογισμού του ερευνητικού έργου.

      BY 11 — «Förderung der Anpassung von Untersuchungsmethoden zur Bearbeitung spezifischer Fragestellungen sowie der Methodenentwicklung in Kooperation mit Forschungseinrichtungen und der Nutzbarmachung und des Transfers wissenschaftlicher Erkenntnisse für die bayerische Milchwirtschaft» (Προώθηση της προσαρμογής των μεθόδων έρευνας για τη διεκπεραίωση συγκεκριμένων ζητημάτων και της ανάπτυξης μεθόδων σε συνεργασία με ερευνητικά ιδρύματα, και μετάδοση επιστημονικών γνώσεων για τη γαλακτοκομία της Βαυαρίας):

               (20)

               Στόχος του έργου ήταν ο εκσυγχρονισμός των υφιστάμενων μεθόδων ανάλυσης γάλακτος και των ειδικών ερωτηματολογίων σχετικά με το γάλα. Τα αποτελέσματα του ερευνητικού έργου προορίζονταν να χρησιμοποιηθούν από τις γαλακτοκομικές επιχειρήσεις της Βαυαρίας στην παραγωγή γάλακτος και τη μεταποίηση γαλακτοκομικών προϊόντων.

               (21)

               Το έργο υλοποιήθηκε μεταξύ 2002 και 2011. Η ενίσχυση χορηγούνταν ετησίως.

               (22)

               Ο προϋπολογισμός του έργου και το ύψος της ενίσχυσης ήταν τα ακόλουθα:

                  Πίνακας 2

                  Περίοδος 2002–2006

                           Έτος

                           2002

                           2003

                           2004

                           2005

                           2006

                           Προϋπολογισμός έργου (ευρώ)

                           332 505,30

                           416 945,14

                           616 483,19

                           812 433,90

                           587 072,90

                           Ποσό της ενίσχυσης (ευρώ)

                           222 261,52

                           288 240,39

                           423 429,64

                           564 887,80

                           391 124,32

                           Ένταση ενίσχυσης (%)

                           66,84

                           69,13

                           68,68

                           69,53

                           66,62

                  Πίνακας 3

                  Περίοδος 2007-2012

                           Έτος

                           2007

                           2008

                           2009

                           2010

                           2011

                           2012

                           Προϋπολογισμός έργου (ευρώ)

                           378 169,60

                           324 134,53

                           376 916,07

                           369 009,52

                           409 803,32

                           343 753,57

                           Ποσό της ενίσχυσης (ευρώ)

                           273 898,60

                           240 292,53

                           274 014,01

                           268 866,52

                           301 076,32

                           257 259,72

                           Ένταση ενίσχυσης (%)

                           72,43

                           74,13

                           72,70

                           72,86

                           73,47

                           74,84

               (23)

               Δικαιούχος ήταν η Milchwirtschaftlicher Verein Allgäu-Schwaben e. V., μια μικρομεσαία επιχείρηση (5) (εφεξής: «ΜΜΕ»). Τα αποτελέσματα της έρευνας παρουσιάστηκαν στο πλαίσιο διαφόρων εθνικών και διεθνών εκδηλώσεων καθώς και σε πολυάριθμα επιστημονικά περιοδικά σε εθνικό και διεθνές επίπεδο (6).

      BY 12 — «Entwicklung einer anti-listeriellen, frühen Oberflächenreifungskultur für geschmierte Käse» (Ανάπτυξη ουσίας με αντιλιστεριακή δράση κατά την ωρίμαση για το τυρί):

               (24)

               Στην επιστολή της 20ής Σεπτεμβρίου 2013, η Γερμανία διευκρίνιζε ότι είχε αρχικά παράσχει εσφαλμένη περιγραφή του υπό εξέταση έργου στο πλαίσιο της απόφασης κίνησης της διαδικασίας. Το σφάλμα αυτό οφειλόταν σε σύγχυση του συγκεκριμένου έργου με άλλο έργο με παρόμοιο τίτλο, το οποίο χρηματοδοτούνταν αποκλειστικά από ιδιωτικούς πόρους. Η Γερμανία παρέσχε τις ακόλουθες νέες πληροφορίες σχετικά με το έργο που χρηματοδοτούνταν από την εισφορά επί του γάλακτος:

               (25)

               Στόχος του έργου ήταν η πραγματοποίηση έρευνας για την ανακάλυψη στοιχείων αλληλοσύνδεσης μεταξύ του βακτηρίου Λιστέρια η μονοκυτταρογόνος (Listeria monocytogens) και των βακτηρίων που με την ωρίμαση δημιουργούν κοκκινόχρωμη επικάλυψη (κυρίως Brevibacterium linens). Το έργο αφορούσε βασική έρευνα στον τομέα των μικροβίων. Η έρευνα κατέδειξε το ιδιαίτερα ισχυρό δυναμικό αναστολής ορισμένων στελεχών του Pichia norvegensis κατά του Listeria monocytogenes -εύρημα το οποίο δεν είχε περιγραφεί επιστημονικά κατά το παρελθόν. Το αποτέλεσμα δεν μπορούσε να αξιοποιηθεί άμεσα στην παραγωγή τυριού καθώς έπρεπε να αποσαφηνιστεί περαιτέρω η υποκείμενη μοριακή φύση του ανασταλτικού παράγοντα.

               (26)

               Το έργο υλοποιήθηκε μεταξύ 2006 και 2008. Ο προϋπολογισμός του έργου ήταν 30 000 ευρώ. Χρηματοδοτήθηκε εξολοκλήρου από την εισφορά επί του γάλακτος.

               (27)

               Δικαιούχος ήταν το Technische Universität München, ένα δημόσιο ίδρυμα ανώτατης εκπαίδευσης μη κερδοσκοπικού χαρακτήρα.

      BY 13 — «Überwachung von antimikrobiellen Rückständen der Milch — Etablierung des neuen Biosensor-Systems MCR3 für Routineuntersuchungen in der Praxis» (Παρακολούθηση των καταλοίπων αντιμικροβιακών στο γάλα — καθιέρωση του νέου συστήματος βιοαισθητήρων MCR3 για δοκιμές ρουτίνας στην πράξη):

               (28)

               Το έργο υλοποιήθηκε κατά τα έτη 2010 και 2011. Οι επιλέξιμες δαπάνες ανήλθαν σε 73 234,58 ευρώ. Η ενίσχυση χορηγήθηκε το 2010 και προερχόταν από δύο πηγές: από την εισφορά επί του γάλακτος και από τον προϋπολογισμό του κρατιδίου της Βαυαρίας (Cluster Ernährung). Το ποσό της ενίσχυσης που προερχόταν από την εισφορά επί του γάλακτος ήταν 26 500 ευρώ, και το ποσό που προερχόταν από τον προϋπολογισμό του κρατιδίου της Βαυαρίας ήταν 26 500 ευρώ. Ως εκ τούτου, η ένταση της ενίσχυσης ήταν 72,4 %.

               (29)

               Δικαιούχος ήταν η Milchprüfring Bayern e. V., μια ΜΜΕ (7). Τα αποτελέσματα της έρευνας παρουσιάστηκαν στο πλαίσιο διαφόρων εθνικών και διεθνών εκδηλώσεων καθώς και σε πολυάριθμα επιστημονικά περιοδικά σε εθνικό και διεθνές επίπεδο (8).

         4.   ΕΚΤΙΜΗΣΗ ΣΧΕΤΙΚΑ ΜΕ ΤΗΝ ΥΠΑΡΞΗ ΚΡΑΤΙΚΗΣ ΕΝΙΣΧΥΣΗΣ

               (30)

               Στην απόφαση κίνησης της διαδικασίας, η Επιτροπή εξέφρασε την άποψη ότι τα επιμέρους μέτρα φαίνεται να έχουν όλα τα χαρακτηριστικά κρατικής ενίσχυσης.

               (31)

               Σύμφωνα με το άρθρο 107 παράγραφος 1 της ΣΛΕΕ «Ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την εσωτερική αγορά, κατά το μέτρο που επηρεάζουν τις μεταξύ κρατών μελών συναλλαγές».

         4.1   Ενισχύσεις που χορηγούνται από το κράτος ή με κρατικούς πόρους

               (32)

               Η ενίσχυση χορηγήθηκε κατά κύριο λόγο από την εισφορά επί του γάλακτος. Στην περίπτωση του επιμέρους μέτρου BY13, ενίσχυση χορηγήθηκε και από τον προϋπολογισμό του κρατιδίου της Βαυαρίας.

               (33)

               Οι χρηματοδοτικοί πόροι που προέρχονται από τον προϋπολογισμό του κρατιδίου της Βαυαρίας αποτελούν κρατικούς πόρους. Οι χρηματοδοτικοί πόροι που προέρχονται από την εισφορά επί του γάλακτος θεωρούνται επίσης κρατικοί πόροι κατά την έννοια του άρθρου 107 παράγραφος 1 της ΣΛΕΕ για τους ακόλουθους λόγους:

               (34)

               Σύμφωνα με την πάγια νομολογία, δεν πρέπει να γίνεται διάκριση μεταξύ των περιπτώσεων στις οποίες η ενίσχυση χορηγείται απευθείας από το κράτος και των περιπτώσεων όπου η ενίσχυση χορηγείται από δημόσιους ή ιδιωτικούς οργανισμούς τους οποίους έχει ορίσει ή ιδρύσει το κράτος αυτό. Εντούτοις, για να μπορούν τα παρεχόμενα πλεονεκτήματα να χαρακτηριστούν ως κρατική ενίσχυση κατά την έννοια του άρθρου 107 παράγραφος 1 της ΣΛΕΕ, πρέπει, πρώτον, να χορηγούνται άμεσα ή έμμεσα από κρατικούς πόρους και, δεύτερον, να μπορούν να καταλογιστούν στο Δημόσιο.

               (35)

               Όσον αφορά τα μέτρα που περιγράφονται ανωτέρω, είναι εμφανές ότι η εισφορά επιβάλλεται με βάση ομοσπονδιακό νόμο, του MFG, σε συνδυασμό με τον κανονισμό της Βαυαρίας για την εισφορά επί του γάλακτος.

               (36)

               Ειδικότερα, ο MFG στο άρθρο 22 παράγραφος 1 εδάφιο 1 προβλέπει ότι οι κυβερνήσεις των κρατιδίων, σε συνεννόηση με την κρατιδιακή ένωση ή τις επαγγελματικές οργανώσεις, μπορούν να επιβάλλουν εισφορές από κοινού στα γαλακτοκομεία, τα σημεία συλλογής του γάλακτος και τα τυροκομεία, για τη στήριξη της γαλακτοκομίας.

               (37)

               Σύμφωνα με το άρθρο 22 παράγραφος 1 εδάφιο 2 του MFG, οι κυβερνήσεις των κρατιδίων μπορούν να επιβάλλουν από κοινού, κατόπιν αιτήματος της κρατιδιακής ένωσης ή των επαγγελματικών οργανώσεων, εισφορές έως 0,2 λεπτών ανά χιλιόγραμμο παραδιδόμενου γάλακτος. Ως εκ τούτου, είναι σαφές ότι αρμόδιες για την εισφορά είναι οι κυβερνήσεις των κρατιδίων.

               (38)

               Τη νομική βάση για την επιβολή εισφοράς επί του γάλακτος παρέχει ο κανονισμός της Βαυαρίας σχετικά με την εισφορά επί του γάλακτος που διέπει τις αναλυτικές ρυθμίσεις, περιλαμβανομένου του ύψους της εισφοράς. Κατά συνέπεια, η επιβολή εισφοράς επί του γάλακτος ρυθμίζεται από την κυβέρνηση της Βαυαρίας, δηλαδή από το Δημόσιο. Στο συμπέρασμα αυτό δεν αντίκειται το γεγονός ότι ο υπό εξέταση κανονισμός θεσπίζεται σε συνεννόηση με την αντίστοιχη κρατιδιακή ένωση της γαλακτοκομίας.

               (39)

               Στην παρούσα περίπτωση, επιβάλλεται εισφορά σε ιδιωτικές επιχειρήσεις — γαλακτοκομεία. Τα έσοδα από την εν λόγω εισφορά εντάσσονται στον προϋπολογισμό της Βαυαρίας προτού χρησιμοποιηθούν για τη χρηματοδότηση των επιμέρους μέτρων για την έρευνα. Ως εκ τούτου, θεωρείται ότι τελούν υπό δημόσιο έλεγχο.

               (40)

               Η Επιτροπή συνάγει το συμπέρασμα ότι τα μέτρα που χρηματοδοτούνται από το ταμείο της εισφοράς επί του γάλακτος χορηγούνται από κρατικούς πόρους και καταλογίζονται στο Δημόσιο.

         4.2.   Επιχειρήσεις/επιλεκτικό πλεονέκτημα

               (41)

               Οι δικαιούχοι ήταν οι εξής: Technische Universität München (επιμέρους μέτρα BY 2 και BY 12), Milchwirtschaftlicher Verein Allgäu-Schwaben e. V. (επιμέρους μέτρο BY 11) και Milchprüfring Bayern e. V. (επιμέρους μέτρο BY 13).

               (42)

               Το Technische Universität München είναι δημόσιος ερευνητικός οργανισμός. Στην περίπτωση του επιμέρους μέτρου BY 2, ο οργανισμός πρέπει να θεωρηθεί ότι αποτελεί επιχείρηση, διότι διεξήγαγε οικονομική δραστηριότητα, δηλαδή επί συμβάσει έρευνα στον τομέα της γεωργίας με στόχο την παροχή πρακτικών αποτελεσμάτων για χρήση στην παραγωγή γάλακτος από παραγωγούς γάλακτος και τα γαλακτοκομεία. Ο οικονομικός χαρακτήρας της δραστηριότητας υπογραμμίζεται από το γεγονός ότι στη χρηματοδότηση του ερευνητικού έργου συμμετείχαν και ιδιωτικές επιχειρήσεις (όμιλος επιχειρήσεων Theo Miller, βλέπε αιτιολογική σκέψη 18). Μπορεί να συναχθεί το συμπέρασμα ότι ο ερευνητικός οργανισμός διεξήγαγε επί συμβάσει έρευνα και παρείχε ερευνητικά αποτελέσματα σε επιχειρήσεις.

               (43)

               Στην περίπτωση του επιμέρους μέτρου BY 12, το Technische Universität München πρέπει να θεωρηθεί ότι δεν αποτελεί επιχείρηση, διότι διεξήγαγε μη οικονομική δραστηριότητα, δηλαδή ανεξάρτητη έρευνα με σκοπό την ανάπτυξη της θεμελιώδους γνώσης στον τομέα των μικροβίων. Όπως επισημαίνεται στην αιτιολογική σκέψη 24, η Γερμανία υπέβαλε νέες πληροφορίες σχετικά με το εν λόγω επιμέρους μέτρο, οι οποίες δεν αξιολογήθηκαν στο πλαίσιο της απόφασης κίνησης της διαδικασίας. Με βάση τις νέες πληροφορίες, το ερευνητικό έργο στο πλαίσιο του επιμέρους μέτρου BY 12 σχετίζεται με ανεξάρτητη έρευνα, δηλαδή με βασική έρευνα στον τομέα των μικροβίων με άμεση πρακτική εφαρμογή.

               (44)

               Η Milchwirtschaftlicher Verein Allgäu-Schwaben e. V. (επιμέρους μέτρο BY 11) και η Milchprüfring Bayern e. V. (επιμέρους μέτρο BY 13) αποτελούν μορφές οργανισμών των εκπροσώπων των γαλακτοπαραγωγών και της γαλακτοκομίας στη Βαυαρία, οι οποίοι είναι νομικά πρόσωπα ιδιωτικού δικαίου που διεξάγουν διάφορες οικονομικές δραστηριότητες και παρέχουν διάφορες υπηρεσίες επί συμβάσει για τους γαλακτοπαραγωγούς, τις επιχειρήσεις επεξεργασίας γάλακτος και άλλες επιχειρήσεις του τομέα γαλακτοκομίας. Στο πλαίσιο των επιμέρους μέτρων BY 11 και BY 13, διεξήγαγαν επί συμβάσει έρευνα στον τομέα της γεωργίας με στόχο την παροχή πρακτικών αποτελεσμάτων για χρήση στην παραγωγή γάλακτος από τους παραγωγούς γάλακτος και τα γαλακτοκομεία. Στη Γερμανία έχουν το καθεστώς ΜΜΕ.

               (45)

               Υπό την ιδιότητά τους ως επιχειρήσεων, οι τρεις επιλεχθέντες δικαιούχοι προσπορίστηκαν επιλεκτικό πλεονέκτημα, καθώς το κόστος του έργου που αποτελεί μέρος της οικονομικής τους δραστηριότητας και το οποίο έπρεπε κανονικά να επιβαρύνει τον δικό τους προϋπολογισμό καλύφθηκε από χρηματοδοτικά μέσα που προέρχονταν από τον κρατικό προϋπολογισμό και την εισφορά επί του γάλακτος.

         4.3.   Νόθευση του ανταγωνισμού και επιπτώσεις στις συναλλαγές

               (46)

               Σύμφωνα με τη νομολογία του Δικαστηρίου, η ενίσχυση της ανταγωνιστικής θέσης μιας επιχείρησης μετά τη χορήγηση κρατικής ενίσχυσης συνιστά κατά κανόνα νόθευση του ανταγωνισμού σε σχέση με άλλες ανταγωνιστικές επιχειρήσεις οι οποίες δεν λαμβάνουν αυτή την ενίσχυση (9). Η ενίσχυση σε επιχείρηση που δραστηριοποιείται σε αγορά ανοικτή στις ενδοενωσιακές συναλλαγές είναι πιθανό να επηρεάσει τις μεταξύ κρατών μελών συναλλαγές (10). Κατά την περίοδο 2001-2012, το εμπόριο γεωργικών προϊόντων εντός της Ένωσης έφθασε σε σημαντικό όγκο. Έτσι, π.χ., οι εισαγωγές και εξαγωγές προϊόντων που υπάγονται στην κλάση 0401 της Συνδυασμένης Ονοματολογίας (γάλα και κρέμα γάλακτος (ανθόγαλα) που δεν είναι συμπυκνωμένα ούτε περιέχουν ζάχαρη ή άλλες γλυκαντικές ουσίες) (11), το έτος 2011 ανήλθαν σε 1,2 δισεκατ. ευρώ και 957 εκατ. ευρώ αντίστοιχα (12).

               (47)

               Τα επιμέρους μέτρα που αξιολογούνται στην παρούσα απόφαση αποσκοπούν στη στήριξη των επί συμβάσει ερευνητικών δραστηριοτήτων της βιομηχανίας στον τομέα της γεωργίας και, ιδίως, του τομέα της γαλακτοκομίας. Δεδομένου του εκτενούς εμπορίου γαλακτοκομικών προϊόντων, μπορεί να θεωρηθεί ότι τα επίμαχα επιμέρους μέτρα στρεβλώνουν ή απειλούν να στρεβλώσουν τον ανταγωνισμό και επηρεάζουν τις συναλλαγές μεταξύ των κρατών μελών.

         4.4.   Συμπέρασμα σχετικά με την ύπαρξη ενίσχυσης

               (48)

               Ως εκ τούτου, μπορεί να συναχθεί το συμπέρασμα ότι τα επιμέρους μέτρα BY2, BY11 και BY13 μπορούν να θεωρηθούν κρατική ενίσχυση κατά την έννοια του άρθρου 107 παράγραφος 1 της ΣΛΕΕ, ενώ το επιμέρους μέτρο BY12 δεν θεωρείται κρατική ενίσχυση λόγω του ότι ο δικαιούχος δεν διεξήγαγε οικονομική δραστηριότητα.

         5.   ΕΚΤΙΜΗΣΗ ΣΧΕΤΙΚΑ ΜΕ ΤΗ ΝΟΜΙΜΟΤΗΤΑ ΤΗΣ ΕΝΙΣΧΥΣΗΣ

               (49)

               Σύμφωνα με το άρθρο 108 παράγραφος 3 της ΣΛΕΕ, τα κράτη μέλη οφείλουν να ενημερώνουν την Επιτροπή σχετικά με οποιοδήποτε σχέδιο χορήγησης κρατικής ενίσχυσης και δεν εφαρμόζουν την εν λόγω ενίσχυση εάν δεν εγκριθεί ως συμβατή από την Επιτροπή (υποχρέωση διατήρησης της υφιστάμενης κατάστασης). Η Γερμανία δεν έχει κοινοποιήσει τα επιμέρους μέτρα BY2, BY11 και BY13 στην Επιτροπή πριν από την εφαρμογή τους.

               (50)

               Τα επιμέρους μέτρα BY2, BY11 και BY13 αποτελούν νέα ενίσχυση κατά την έννοια του άρθρου 1 στοιχείο γ) του κανονισμού (ΕΕ) 2015/1589. Δεν πληρούται κανένα από τα κριτήρια της υφιστάμενης ενίσχυσης. Ειδικότερα, η ενίσχυση δεν υφίσταται κατά την έννοια του άρθρου 1 στοιχείο β) σημείο i) του κανονισμού (ΕΕ) 2015/1589, διότι τέθηκε σε εφαρμογή μετά την έναρξη ισχύος της ΣΛΕΕ (το επιμέρους μέτρο BY 2 τέθηκε σε εφαρμογή τον 2008, το επιμέρους μέτρο BY 11 τέθηκε σε εφαρμογή το 2002 και το επιμέρους μέτρο BY 13 τέθηκε σε εφαρμογή το 2010) και η δεκαετής περίοδος παραγραφής δεν έχει λήξει (η περίοδος παραγραφής διακόπηκε την 28η Νοεμβρίου 2011, βλέπε αιτιολογική σκέψη 152 της απόφασης κίνησης της διαδικασίας).

               (51)

               Κατά συνέπεια, οι εν λόγω ενισχύσεις ήταν παράνομες διότι δεν κοινοποιήθηκαν στην Επιτροπή πριν από την εφαρμογή τους.

         6.   ΑΞΙΟΛΟΓΗΣΗ ΤΟΥ ΣΥΜΒΙΒΑΣΙΜΟΥ ΤΩΝ ΕΠΙΜΕΡΟΥΣ ΜΕΤΡΩΝ

               (52)

               Δυνάμει του άρθρου 107 παράγραφος 3 στοιχείο γ) της Συνθήκης, οι ενισχύσεις για την προώθηση της αναπτύξεως ορισμένων οικονομικών δραστηριοτήτων ή οικονομικών περιοχών μπορούν να θεωρηθούν ότι συμβιβάζονται με την εσωτερική αγορά, εφόσον δεν αλλοιώνουν τους όρους των συναλλαγών κατά τρόπο που θα αντέκειτο προς το κοινό συμφέρον.

               (53)

               Σύμφωνα με την ανακοίνωση της Επιτροπής σχετικά με τους κανόνες που εφαρμόζονται για την αξιολόγηση των παράνομων κρατικών ενισχύσεων (13), οποιαδήποτε παράνομη ενίσχυση, π.χ. ενίσχυση που χορηγείται κατά παράβαση του άρθρου 108 παράγραφος 3 της ΣΛΕΕ, αξιολογείται σύμφωνα με τους κανόνες που ισχύουν κατά τη στιγμή χορήγησης της ενίσχυσης.

               (54)

               Έχουν εγκριθεί ειδικές κατευθυντήριες γραμμές για τις ενισχύσεις στην έρευνα. Οι ενισχύσεις που χορηγήθηκαν κατά την περίοδο μεταξύ της 28ης Νοεμβρίου 2001 και της 31ης Δεκεμβρίου 2006 πρέπει να αξιολογηθούν με βάση το κοινοτικό πλαίσιο σχετικά με τις κρατικές ενισχύσεις για την έρευνα και ανάπτυξη (14) (εφεξής: «Κοινοτικό πλαίσιο 1996»). Οι ενισχύσεις που χορηγήθηκαν μετά την 1η Ιανουαρίου 2007 πρέπει να αξιολογηθούν με βάση το κοινοτικό πλαίσιο σχετικά με τις κρατικές ενισχύσεις για την έρευνα και ανάπτυξη και την καινοτομία (15) (εφεξής: «Κοινοτικό πλαίσιο 2007-2013»).

               (55)

               Τα επιμέρους μέτρα BY2, BY11 και BY13 θεωρούνται βιομηχανική έρευνα, σύμφωνα με τον ορισμό της δεύτερης περίπτωσης του παραρτήματος I του κοινοτικού πλαισίου 1996 και του σημείου 2.2 στοιχείο γ) του κοινοτικού πλαισίου 2007-2013, καθώς τα εν λόγω μέτρα αποσκοπούσαν σε σημαντικές βελτιώσεις και τη βελτίωση των γνώσεων για τα γαλακτοκομικά προϊόντα και τις διαδικασίες παραγωγής και είχαν πρακτικές συνέπειες στον τομέα της γαλακτοκομίας. Τα αποτελέσματα των εν λόγω ερευνητικών έργων ήταν άμεσα αξιοποιήσιμα από τις επιχειρήσεις του τομέα της γαλακτοκομίας στους κύκλους παραγωγής τους, δεδομένου ότι αποσκοπούσαν στη βελτίωση της ποιότητας των παραγόμενων προϊόντων γάλακτος. Για παράδειγμα, το ερευνητικό έργο στο πλαίσιο του επιμέρους μέτρου BY 2 σχετιζόταν με την αύξηση της περιεκτικότητας του γάλακτος σε πρωτεΐνες, και οι ιδιωτικές επιχειρήσεις συμμετείχαν άμεσα σε αυτό· το ερευνητικό έργο στο πλαίσιο του επιμέρους μέτρου BY 11 σχετιζόταν με τη σύγχρονη ανάλυση της ποιότητας του γάλακτος και το ερευνητικό έργο στο πλαίσιο του επιμέρους μέτρου BY 13 σχετιζόταν με την καθιέρωση του νέου συστήματος βιοαισθητήρων για δοκιμές ρουτίνας στην πράξη.

               (56)

               Το συμβιβάσιμο των επιλέξιμων δαπανών έχει ήδη αξιολογηθεί θετικά στην απόφαση κίνησης της διαδικασίας (βλέπε αιτιολογικές σκέψεις 203 και 209 της απόφασης κίνησης της διαδικασίας). Ως εκ τούτου, εκκρεμεί η αξιολόγηση της έντασης της ενίσχυσης (βλέπε αιτιολογικές σκέψεις 204, 205, 210 και 211 της απόφασης κίνησης της διαδικασίας) (βλέπε αιτιολογική σκέψη 5 της παρούσας απόφασης).

      Επιμέρους μέτρο BY 2

               (57)

               Το επιμέρους μέτρο BY 2 πρέπει να αξιολογηθεί με βάση το κοινοτικό πλαίσιο 2007-2013, δεδομένου ότι η ενίσχυση χορηγήθηκε για την περίοδο 2008-2012.

               (58)

               Δυνάμει του σημείου 5.1.2 στοιχείο β) του κοινοτικού πλαισίου 2007-2013, στη βιομηχανική έρευνα επιτρέπεται ένταση της ενίσχυσης έως 50 %. Η ένταση της ενίσχυσης για το επιμέρους μέτρο BY 2 ήταν 25 % (βλέπε αιτιολογική σκέψη 19 της παρούσας απόφασης) και, ως εκ τούτου, εμπίπτει στο επιτρεπόμενο νόμιμο όριο.

               (59)

               Ως εκ τούτου, μπορεί να συναχθεί το συμπέρασμα ότι το επιμέρους μέτρο BY 2 συμβιβάζεται με την εσωτερική αγορά, δεδομένου ότι συμμορφώνεται προς την ένταση της ενίσχυσης που καθορίζεται στο σημείο 5.1.2 στοιχείο β) του κοινοτικού πλαισίου 2007-2013.

      Επιμέρους μέτρο BY 11

               (60)

               Δεδομένου ότι το επιμέρους μέτρο BY 11 εφαρμόστηκε μεταξύ 2002 και 2011, η συγκεκριμένη ενίσχυση πρέπει να αξιολογηθεί με βάση αμφότερες τις κατευθυντήριες γραμμές για τις ενισχύσεις στην έρευνα: το κοινοτικό πλαίσιο 1996 για την περίοδο εφαρμογής από την 28η Νοεμβρίου 2001 έως την 31η Δεκεμβρίου 2006 και το κοινοτικό πλαίσιο 2007-2013 για την περίοδο εφαρμογής από την 1η Ιανουαρίου 2007 έως την 31η Δεκεμβρίου 2011.

               (61)

               Κατά την περίοδο εφαρμογής από την 28η Νοεμβρίου 2001 έως την 31η Δεκεμβρίου 2006, η επιτρεπόμενη ένταση της ενίσχυσης για τη βιομηχανική έρευνα ήταν 50 % (σημείο 5.3 του κοινοτικού πλαισίου 1996). 10 επιπλέον ποσοστιαίες μονάδες επιτρέπονταν σε περιπτώσεις στις οποίες η ενίσχυση χορηγούνταν σε ΜΜΕ (σημείο 5.10.1 του κοινοτικού πλαισίου 1996). Επιπρόσθετη αύξηση 10 ποσοστιαίων μονάδων επιτρεπόταν σε περιπτώσεις ευρείας διάδοσης και δημοσίευσης των αποτελεσμάτων του έργου (σημείο 5.10.4 στοιχείο γ) του κοινοτικού πλαισίου 1996). Η ενίσχυση που χορηγήθηκε στο πλαίσιο του επιμέρους μέτρου BY 11 συμμορφώνεται προς τους κανόνες για την ένταση των ενισχύσεων, δεδομένου ότι η εν λόγω ενίσχυση χορηγήθηκε σε ΜΜΕ και τα αποτελέσματα παρουσιάστηκαν σε διάφορες επιστημονικές εκδηλώσεις και δημοσιεύσεις σε εθνικό και διεθνές επίπεδο και αντιστοιχούσε σε λιγότερο από το 70 % των επιλέξιμων δαπανών (βλέπε αιτιολογική σκέψη 22 και πίνακα 2 της παρούσας απόφασης).

               (62)

               Κατά την περίοδο εφαρμογής από την 1η Ιανουαρίου 2007 έως την 31η Δεκεμβρίου 2011, η επιτρεπόμενη ένταση της ενίσχυσης για τη βιομηχανική έρευνα ήταν 50 % (σημείο 5.1.2 στοιχείο β) του κοινοτικού πλαισίου 2007-2013). 10 επιπλέον ποσοστιαίες μονάδες επιτρέπονταν σε περιπτώσεις στις οποίες η ενίσχυση χορηγούνταν σε ΜΜΕ (σημείο 5.1.3 στοιχείο α) του κοινοτικού πλαισίου 2007-2013). Επιπρόσθετη αύξηση 15 ποσοστιαίων μονάδων έως μέγιστη ένταση της ενίσχυσης 80 % επιτρεπόταν σε περιπτώσεις ευρείας διάδοσης και δημοσίευσης των αποτελεσμάτων του έργου (σημείο 5.1.3 στοιχείο γ) του κοινοτικού πλαισίου 2007-2013). Η ενίσχυση που χορηγήθηκε στο πλαίσιο του επιμέρους μέτρου BY 11 συμμορφώνεται προς τους κανόνες για την ένταση των ενισχύσεων, δεδομένου ότι η εν λόγω ενίσχυση χορηγήθηκε σε ΜΜΕ και τα αποτελέσματα παρουσιάστηκαν σε διάφορες επιστημονικές εκδηλώσεις και δημοσιεύσεις σε εθνικό και διεθνές επίπεδο και αντιστοιχούσε σε λιγότερο από το 75 % των επιλέξιμων δαπανών (βλέπε αιτιολογική σκέψη 21 και πίνακα 3 της παρούσας απόφασης).

               (63)

               Ο δικαιούχος, η Milchwirtschaftlicher Verein Allgäu-Schwaben e. V, θεωρείται ΜΜΕ, δεδομένου ότι ο αριθμός των εργαζομένων και ο ετήσιος κύκλος εργασιών της δεν υπερβαίνουν τα όρια που καθορίζονται στη σύσταση της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (16) (βλέπε αιτιολογική σκέψη 23). Ο κατάλογος των διαφόρων επιστημονικών εκδηλώσεων και δημοσιεύσεων σε εθνικό και διεθνές επίπεδο που αναφέρεται στην ίδια αιτιολογική σκέψη περιλαμβάνει περίπου 38 δημόσιες διαλέξεις και 29 δημοσιεύσεις.

      Επιμέρους μέτρο BY13

               (64)

               Το επιμέρους μέτρο BY 13 πρέπει να αξιολογηθεί με βάση το κοινοτικό πλαίσιο 2007-2013, δεδομένου ότι η ενίσχυση χορηγήθηκε το 2010.

               (65)

               Η επιτρεπόμενη ένταση της ενίσχυσης για τη βιομηχανική έρευνα ήταν 50 % (σημείο 5.1.2 στοιχείο β) του κοινοτικού πλαισίου 2007-2013). 10 επιπλέον ποσοστιαίες μονάδες επιτρέπονταν σε περιπτώσεις στις οποίες η ενίσχυση χορηγούνταν σε ΜΜΕ (σημείο 5.1.3 στοιχείο α) του κοινοτικού πλαισίου 2007-2013). Επιπρόσθετη αύξηση 15 ποσοστιαίων μονάδων έως μέγιστη ένταση της ενίσχυσης 80 % επιτρεπόταν σε περιπτώσεις ευρείας διάδοσης και δημοσίευσης των αποτελεσμάτων του έργου (σημείο 5.1.3 στοιχείο γ) του κοινοτικού πλαισίου 2007-2013). Η ενίσχυση που χορηγήθηκε στο πλαίσιο του επιμέρους μέτρου BY 13 συμμορφώνεται προς τους κανόνες για την ένταση των ενισχύσεων, δεδομένου ότι η εν λόγω ενίσχυση χορηγήθηκε σε ΜΜΕ και τα αποτελέσματα παρουσιάστηκαν σε διάφορες επιστημονικές εκδηλώσεις και δημοσιεύσεις σε εθνικό και διεθνές επίπεδο και αντιστοιχούσε σε λιγότερο από το 75 % των επιλέξιμων δαπανών (βλέπε αιτιολογικές σκέψεις (26) και (27) της παρούσας απόφασης).

               (66)

               Ο δικαιούχος, η Milchprüfring Bayern e. V, θεωρείται ΜΜΕ, δεδομένου ότι ο αριθμός των εργαζομένων και ο ετήσιος κύκλος εργασιών της δεν υπερβαίνουν τα όρια που καθορίζονται στη σύσταση της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (17) (βλέπε αιτιολογική σκέψη 29). Ο κατάλογος των διαφόρων επιστημονικών εκδηλώσεων και δημοσιεύσεων σε εθνικό και διεθνές επίπεδο που αναφέρεται στην ίδια αιτιολογική σκέψη περιλαμβάνει περίπου 12 δημόσιες διαλέξεις και 12 δημοσιεύσεις.

      Συμπέρασμα σχετικά με τη συμβατότητα των επιμέρους μέτρων ενίσχυσης

               (67)

               Ως εκ τούτου, μπορεί να συναχθεί το συμπέρασμα ότι τα επιμέρους μέτρα BY 2, BY 11 και BY 13 συμβιβάζονται με την εσωτερική αγορά.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το επιμέρους μέτρο BY 12 δεν συνιστά κρατική ενίσχυση κατά την έννοια του άρθρου 107 παράγραφος 1 της συνθήκης ΣΛΕΕ.
   Άρθρο 2
   Οι κρατικές ενισχύσεις που χορηγήθηκαν παράνομα κατά την περίοδο μεταξύ της 28ης Νοεμβρίου 2001 και της 31ης Δεκεμβρίου 2012 στο πλαίσιο των επιμέρους μέτρων BY 2, BY 11 και BY 13 κατά παράβαση του άρθρου 108 παράγραφος 3 της ΣΛΕΕ είναι συμβατά με την εσωτερική αγορά δυνάμει του άρθρου 107 παράγραφος 3 στοιχείο γ) της ΣΛΕΕ.
   Άρθρο 3
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

      Βρυξέλλες, 24 Μαρτίου 2017.

            Για την Επιτροπή

         Phil HOGAN

            Μέλος της Επιτροπής

      (1)  ΕΕ C 7 της 10.1.2014, σ. 8.

      (2)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).

      (3)  C(2013) 4457 final, που διορθώθηκε με επιστολή της 16ης Δεκεμβρίου 2013 [C(2013) 9021 final].

      (4)  Βλέπε αναφορά στην υποσημείωση 1.

      (5)  Σύμφωνα με τις πληροφορίες που υπέβαλε η Γερμανία, το 2011 ο δικαιούχος απασχολούσε 154 εργαζόμενους και είχε ετήσιο κύκλο εργασιών 9,05 εκατ. EUR.

      (6)  Ο κατάλογος των δημοσιευμάτων που υπέβαλε το υπουργείο Γεωργίας της Βαυαρίας έχει καταχωριστεί από την Επιτροπή υπό τα στοιχεία Ares(2016)503557 — 22 Σεπτεμβρίου 2016.

      (7)  Σύμφωνα με τις πληροφορίες που υπέβαλε η Γερμανία, το 2011 ο δικαιούχος απασχολούσε 158 εργαζόμενους και είχε κύκλο εργασιών 14,6 εκατ. EUR.

      (8)  Ο κατάλογος των δημοσιευμάτων που υπέβαλε το υπουργείο Γεωργίας της Βαυαρίας έχει καταχωριστεί από την Επιτροπή υπό τα στοιχεία Ares(2016)503557 — 22 Σεπτεμβρίου 2016.

      (9)  Απόφαση της 17ης Σεπτεμβρίου 1980, 730/79, Philip Morris Holland BV κατά Επιτροπής, 730/79, EU:C:1980:209, σκέψεις 11 και 12.

      (10)  Βλέπε ειδικότερα την απόφαση της 13ης Ιουλίου 1988, Γαλλική Δημοκρατία κατά Επιτροπής, 102/87, EU:C:1988:391.

      (11)  Εκτελεστικός κανονισμός (ΕΕ) αριθ. 927/2012 της Επιτροπής, της 9ης Οκτωβρίου 2012, περί τροποποίησης του παραρτήματος I του κανονισμού (ΕΟΚ) αριθ. 2658/87 του Συμβουλίου, για τη δασμολογική και στατιστική ονοματολογία και το κοινό δασμολόγιο· ΕΕ L 304 της 31.10.2012, σ. 1.

      (12)  Πηγή: ΕΥΡΩΠΑΪΚΗ ΣΤΑΤΙΣΤΙΚΗ ΥΠΗΡΕΣΙΑ (Eurostat).

      (13)  Ανακοίνωση της Επιτροπής για τον καθορισμό των εφαρμοστέων κανόνων για την αξιολόγηση παράνομης κρατικής ενίσχυσης (ΕΕ C 119 της 22.5.2002, σ. 22).

      (14)  Κοινοτικό πλαίσιο σχετικά με τις κρατικές ενισχύσεις για την έρευνα και ανάπτυξη (ΕΕ C 45 της 17.2.1996, σ. 5).

      (15)  Κοινοτικό πλαίσιο σχετικά με τις κρατικές ενισχύσεις για την έρευνα και ανάπτυξη και την καινοτομία (ΕΕ C 323 της 30.12.2006, σ. 1).

      (16)  ΕΕ L 124 της 20.5.2003, σ. 36.

      (17)  ΕΕ L 124 της 20.5.2003, σ. 36.


title: 2010/491/ΕΚ: Απόφαση του Συμβουλίου, της 27ης Ιουλίου 2009 , για την υπογραφή, εξ ονόματος της Κοινότητας, της ρύθμισης μεταξύ της Ευρωπαϊκής Κοινότητας, αφενός, και της Ελβετικής Συνομοσπονδίας και του Πριγκιπάτου του Λιχτενστάιν, αφετέρου, σχετικά με τις λεπτομέρειες της συμμετοχής αυτών των κρατών στον Ευρωπαϊκό Οργανισμό για τη Διαχείριση της Επιχειρησιακής Συνεργασίας στα Εξωτερικά Σύνορα των κρατών μελών της Ευρωπαϊκής Ένωσης

text:
               16.9.2010

               EL

               Επίσημη Εφημερίδα της Ευρωπαϊκής Ένωσης

               L 243/66

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 27ης Ιουλίου 2009
   για την υπογραφή, εξ ονόματος της Κοινότητας, της ρύθμισης μεταξύ της Ευρωπαϊκής Κοινότητας, αφενός, και της Ελβετικής Συνομοσπονδίας και του Πριγκιπάτου του Λιχτενστάιν, αφετέρου, σχετικά με τις λεπτομέρειες της συμμετοχής αυτών των κρατών στον Ευρωπαϊκό Οργανισμό για τη Διαχείριση της Επιχειρησιακής Συνεργασίας στα Εξωτερικά Σύνορα των κρατών μελών της Ευρωπαϊκής Ένωσης
   (2010/491/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 παράγραφος 2 στοιχείο α) και το άρθρο 66 σε συνδυασμό με το άρθρο 300 παράγραφος 2 πρώτο εδάφιο πρώτη περίοδος,
   την πρόταση της Επιτροπής,
   Εκτιμώντας τα ακόλουθα:

               (1)

               Το άρθρο 21 παράγραφος 3 του κανονισμού (ΕΚ) αριθ. 2007/2004 του Συμβουλίου, της 26ης Οκτωβρίου 2004, σχετικά με τη σύσταση Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των κρατών μελών της Ευρωπαϊκής Ένωσης (1) ορίζει ότι στον Οργανισμό μπορούν να μετάσχουν χώρες που συμμετέχουν στην υλοποίηση, εφαρμογή και ανάπτυξη του κεκτημένου του Σένγκεν. Οι λεπτομέρειες της συμμετοχής τους θα καθοριστούν σε άλλες ρυθμίσεις που θα συναφθούν μεταξύ της Ευρωπαϊκής Κοινότητας και των χωρών αυτών.

               (2)

               Σύμφωνα με την εξουσιοδότηση που χορηγήθηκε στην Επιτροπή στις 11 Μαρτίου 2008, ολοκληρώθηκαν οι διαπραγματεύσεις με την Ελβετική Συνομοσπονδία και το Πριγκιπάτο του Λιχτενστάιν για τη σύναψη ρύθμισης σχετικά με τις λεπτομέρειες της συμμετοχής αυτών των κρατών στον Ευρωπαϊκό Οργανισμό για τη Διαχείριση της Επιχειρησιακής Συνεργασίας στα Εξωτερικά Σύνορα των κρατών μελών της Ευρωπαϊκής Ένωσης.

               (3)

               Με την επιφύλαξη της ενδεχόμενης σύναψής της σε μεταγενέστερη ημερομηνία, η ρύθμιση, η οποία μονογραφήθηκε στις 19 Ιανουαρίου 2009, θα πρέπει να υπογραφεί και οι επισυναπτόμενες κοινές δηλώσεις να εγκριθούν.

               (4)

               Σύμφωνα με τα άρθρα 1 και 2 του πρωτοκόλλου για τη θέση της Δανίας, το οποίο είναι προσαρτημένο στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα απόφαση βασίζεται στο κεκτημένο του Σένγκεν σύμφωνα με τις διατάξεις του τίτλου IV του τρίτου μέρους της συνθήκης για την ίδρυση της Ευρωπαϊκής Κοινότητας, η Δανία, σύμφωνα με το άρθρο 5 του ιδίου πρωτοκόλλου, πρέπει να αποφασίσει εντός εξαμήνου από την έκδοση της παρούσας απόφασης εάν θα την εφαρμόσει στο εθνικό της δίκαιο.

               (5)

               Η παρούσα απόφαση συνιστά ανάπτυξη των διατάξεων του κεκτημένου του Σένγκεν, στο οποίο δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετάσχουν σε ορισμένες από τις διατάξεις του κεκτημένου του Σένγκεν (2). Συνεπώς, το Ηνωμένο Βασίλειο δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (6)

               Η παρούσα απόφαση συνιστά ανάπτυξη διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (3). Συνεπώς, η Ιρλανδία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

         ΑΠΟΦΑΣΙΖΕΙ:
   Άρθρο 1
   Η υπογραφή της ρύθμισης μεταξύ της Ευρωπαϊκής Κοινότητας, αφενός, και της Ελβετικής Συνομοσπονδίας και του Πριγκιπάτου του Λιχτενστάιν, αφετέρου, σχετικά με τις λεπτομέρειες της συμμετοχής αυτών των κρατών στον Ευρωπαϊκό Οργανισμό για τη Διαχείριση της Επιχειρησιακής Συνεργασίας στα Εξωτερικά Σύνορα των κρατών μελών της Ευρωπαϊκής Ένωσης καθώς και οι των συνημμένες κοινές δηλώσεις εγκρίνονται εξ ονόματος της Κοινότητας, με την επιφύλαξη της σύναψης της ρύθμισης.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη ρύθμιση εξ ονόματος της Κοινότητας, με την επιφύλαξη της σύναψής της.

      Βρυξέλλες, 27 Ιουλίου 2009.

            Για το Συμβούλιο

            Ο Πρόεδρος

         C. BILDT

      (1)  ΕΕ L 349 της 25.11.2004, σ. 1.

      (2)  ΕΕ L 131 της 1.6.2000, σ. 43.

      (3)  ΕΕ L 64 της 7.3.2002, σ. 20.


title: Απόφαση του διοικητικού συμβουλίου της Ευρωπόλ, της 20ής Μαρτίου 2007 , για τη θέσπιση κανόνων που διέπουν τους διακανονισμούς που αφορούν την συμμετοχή εμπειρογνωμόνων τρίτων μερών στις δραστηριότητες της ομάδας ανάλυσης

text:
               29.3.2007

               EL

               Επίσημη Εφημερίδα της Ευρωπαϊκής Ένωσης

               C 72/32

      ΑΠΌΦΑΣΗ ΤΟΥ ΔΙΟΙΚΗΤΙΚΟΫ ΣΥΜΒΟΥΛΊΟΥ ΤΗΣ ΕΥΡΩΠΌΛ

   της 20ής Μαρτίου 2007
   για τη θέσπιση κανόνων που διέπουν τους διακανονισμούς που αφορούν την συμμετοχή εμπειρογνωμόνων τρίτων μερών στις δραστηριότητες της ομάδας ανάλυσης
   (2007/C 72/15)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΟΛ,
   Έχοντας υπόψη:
   τη σύμβαση για την ίδρυση Ευρωπαϊκής Αστυνομικής Υπηρεσίας (σύμβαση Ευρωπόλ), όπως τροποποιήθηκε από την πράξη του Συμβουλίου της 27ης Νοεμβρίου 2003 με την οποία καταρτίζεται, βάσει του άρθρου 43 παράγραφος 1 της σύμβασης για την ίδρυση Ευρωπαϊκής Αστυνομικής Υπηρεσίας, πρωτόκολλο το οποίο τροποποιεί την εν λόγω σύμβαση (1) και κυρίως το άρθρο 10 παράγραφος 9 αυτού,
   τη γνώμη που εξέδωσε η κοινή εποπτική αρχή,
   Εκτιμώντας ότι είναι αρμοδιότητα του διοικητικού συμβουλίου να καθορίζει, με πλειοψηφία δύο τρίτων των μελών του, τους κανόνες που διέπουν τους διακανονισμούς στους οποίους υπόκειται η συμμετοχή εμπειρογνωμόνων τρίτων μερών στην ομάδα ανάλυσης,
   ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
   Άρθρο 1
   Ορισμοί
   Κατά την έννοια της παρούσας απόφασης:

               α)

               ως «ομάδα ανάλυσης »νοείται η ομάδα την οποία συγκροτούν οι συμμετέχοντες σε σχέδιο ανάλυσης, ως αναφέρεται στο άρθρο 10 παράγραφος 2 της σύμβασης Ευρωπόλ,

               β)

               ως «διακανονισμός »νοείται η συμφωνία που συνάπτεται μεταξύ της Ευρωπόλ και τρίτου μέρους και η οποία ρυθμίζει τη συμμετοχή του τελευταίου στις δραστηριότητες της ομάδας ανάλυσης,

               γ)

               ως «συμμετοχή »των εμπειρογνωμόνων τρίτου μέρους στις δραστηριότητες ομάδας ανάλυσης νοείται το δικαίωμα των εν λόγω εμπειρογνωμόνων να συμμετέχουν στις συνεδριάσεις της ομάδας ανάλυσης, να ενημερώνονται από την Ευρωπόλ, κατόπιν σχετικού αιτήματος, σχετικά με τις εξελίξεις που αφορούν το εκάστοτε αρχείο εργασίας της ανάλυση καθώς και να λαμβάνουν και να διαδίδουν, περαιτέρω σύμφωνα με τις ισχύουσες νομικές απαιτήσεις, τα αποτελέσματα των αναλύσεων που αφορούν το τρίτο μέρος το οποίο αντιπροσωπεύουν,

               δ)

               ως «τρίτα μέρη», νοούνται τα τρίτα κράτη ή οργανισμοί της ως αναφέρονται στο άρθρο 10 παράγραφος 4 της σύμβασης Ευρωπόλ.

         Άρθρο 2
   Πρόσκληση συμμετοχής στις δραστηριότητες ομάδας ανάλυσης
   Η Ευρωπόλ μπορεί να καλεί εμπειρογνώμονες τρίτων μερών, όταν υπάρχει συμφωνία μεταξύ της Ευρωπόλ και του τρίτου μέρους, η οποία περιέχει τις δέουσες διατάξεις σχετικά με την ανταλλαγή πληροφοριών, συμπεριλαμβανομένης της διαβίβασης δεδομένων προσωπικού χαρακτήρα, καθώς και με την προστασία του απορρήτου των ανταλασσόμενων πληροφοριών, να συμμετάσχουν στις δραστηριότητες μιας ομάδας ανάλυσης. Η πρόσκληση αυτή υπόκειται στην ομόφωνη έγκριση των συμμετεχόντων της ομάδας ανάλυσης.
   Άρθρο 3
   Διακανονισμοί
   1.   Η συμμετοχή εμπειρογνωμόνων τρίτων κρατών ρυθμίζεται από τους διακανονισμούς μεταξύ της Ευρωπόλ και τρίτων μερών. Οι διακανονισμοί αυτοί, οι οποίοι βασίζονται στο πρότυπο που περιλαμβάνεται στο παράρτημα της παρούσας απόφασης, θα κοινοποιηθούν στην κοινή εποπτική αρχή. Στην περίπτωση που η Ευρωπόλ προτίθεται να παρεκκλίνει του προτύπου του διακανονισμού θα ζητήσει τη γνώμη των μελών της ομάδας ανάλυσης.
   2.   Οι διακανονισμοί προβλέπουν ότι οι εμπειρογνώμονες των συμμετεχόντων τρίτων μερών έχουν το δικαίωμα:

               α)

               να παρίστανται στις συνεδριάσεις τους ομάδας ανάλυσης, και

               β)

               να ενημερώνονται από την Ευρωπόλ, κατόπιν σχετικού αιτήματος, σχετικά με τις εξελίξεις που υπάρχουν στο αρχείο εργασίας προς ανάλυση που τους αφορά,

               γ)

               να λαμβάνουν τα αποτελέσματα των αναλύσεων που αφορούν το τρίτο μέρος που αντιπροσωπεύουν. Η διαβίβαση αυτή θα πραγματοποιείται σύμφωνα με το άρθρο 17 παράγραφος 2 και το άρθρο 18 παράγραφος 4 της σύμβασης Ευρωπόλ, τις σχετικές διατάξεις των συμφωνιών συνεργασίας και προστασίας του απορρήτου, το άρθρο 5 παράγραφος 5 της πράξης του Συμβουλίου της 12ης Μαρτίου 1999 για την έγκριση κανόνων που αφορούν τη διαβίβαση δεδομένων προσωπικού χαρακτήρα από την Ευρωπόλ σε τρίτα κράτη και οργανισμούς (2), με την προηγούμενη συναίνεση του κράτους μέλους που διαβίβασε τα εν λόγω δεδομένα, και

               δ)

               να διαδίδουν περαιτέρω τα αποτελέσματα μιας ανάλυσης, μόνο κατόπιν συγκατάθεσης των ενδιαφερόμενων συμμετεχόντων και σύμφωνα με τις σχετικές διατάξεις των συμφωνιών συνεργασίας και προστασίας του απορρήτου.

         3.   Προβλέπεται από τους διακανονισμούς η παύση ισχύος τους κατόπιν σχετικής γνωστοποίησης είτε από την πλευρά του συμμετέχοντος τρίτου μέρους ή της Ευρωπόλ, τα (η) οποία ενεργούν(-εί) μόνο κατόπιν της συμφωνίας των συμμετεχόντων της ομάδας ανάλυσης. Σε περίπτωση που δεν επιτευχθεί συμφωνία μεταξύ των συμμετεχόντων, η Ευρωπόλ θα γνωστοποιήσει τη λύση του διακανονισμού, κατόπιν αιτήματος ενός εκ των μερών, και θα ενημερώσει σχετικά το Διοικητικό Συμβούλιο.
   Άρθρο 4
   Έναρξη ισχύος
   Η παρούσα απόφαση θα τεθεί σε ισχύ την 19η Απριλίου 2007.

      Χάγη 20 Μαρτίου 2007

         Hans- Jürgen FÖRSTER

            Πρόεδρος του Διοικητικού Συμβουλίου

      (1)  ΕΕ C 2 της 6.1.2004, σ.1.

      (2)  ΕΕ C 88 της 30.3.1999, σ. 1, ως τροποποιήθηκε από την πράξη του Συμβουλίου της 28ης Φεβρουαρίου 2002 (ΕΕ C 76 της 27.3.2002, σ.1).

      ΠΑΡΑΡΤΗΜΑ
      ΠΡΟΤΥΠΟ ΔΙΑΚΑΝΟΝΙΣΜΟΥ ΠΟΥ ΑΦΟΡΑ ΤΗ ΣΥΜΜΕΤΟΧΗ ΕΜΠΕΙΡΟΓΝΩΜΟΝΩΝ ΤΡΙΤΩΝ ΜΕΡΩΝ ΣΤΙΣ ΔΡΑΣΤΗΡΙΟΤΗΤΕΣ ΤΗΣ ΟΜΑΔΑΣ ΑΝΑΛΥΣΗΣ
      Η Ευρωπόλ και (όνομα του τρίτου μέρους) (εφεξής καλούμενα «τα μέρη»),
      Έχοντας υπόψη: τη σύμβαση Ευρωπόλ και ιδίως το άρθρο 10 παράγραφος 9 αυτής,
      τη συμφωνία συνεργασίας μεταξύ της Ευρωπόλ και του (όνομα του τρίτου μέρους) και ιδίως τις διατάξεις της περί προστασίας του απορρήτου των ανταλασσόμενων πληροφοριών,
      Ή
      τις συμφωνίες συνεργασίας και προστασίας του απορρήτου μεταξύ της Ευρωπόλ και (όνομα του τρίτου μέρους),
      την πράξη του Συμβουλίου της 3ης Νοεμβρίου 1998 περί εγκρίσεως των κανόνων των εφαρμοστέων στα αρχεία ανάλυσης (1) της Ευρωπόλ,
      την απόφαση του διοικητικού συμβουλίου της (ημερομηνία) που θεσπίζει τους κανόνες που διέπουν τους διακανονισμούς σχετικά με τη συμμετοχή εμπειρογνωμόνων τρίτων μερών στις δραστηριότητες της ομάδας ανάλυσης, και ιδίως το άρθρο 3 παράγραφος 1 αυτής,
      τον κανονισμό για τη σύσταση αρχείων εργασίας προς ανάλυση ΥΥΥ,
      Εκτιμώντας τα ακόλουθα:
      ότι η συμμετοχή των εμπειρογνωμόνων (όνομα του τρίτου μέρους) στις δραστηριότητες της ομάδας ανάλυσης είναι προς το συμφέρον των κρατών μελών,
      ότι το διεξαγόμενο, από την ομάδα ανάλυσης ΥΥΥ, έργο ανάλυσης αφορά άμεσα το (όνομα τρίτου μέρους),
      Ενέκριναν τους ακόλουθους διακανονισμούς:
      Άρθρο 1
      Ορισμοί
      Κατά την έννοια της παρούσας συμφωνίας:

                  α)

                  ως «συμμετοχή »των εμπειρογνωμόνων τρίτου μέρους στις δραστηριότητες ομάδας ανάλυσης νοείται το δικαίωμα των εν λόγω εμπειρογνωμόνων να συμμετέχουν στις συνεδριάσεις της ομάδας ανάλυσης, να ενημερώνονται από την Ευρωπόλ, κατόπιν σχετικού αιτήματος, σχετικά με τις εξελίξεις που αφορούν το εκάστοτε αρχείο εργασίας προς ανάλυση και να λαμβάνουν καθώς και να διανέμουν περαιτέρω, σύμφωνα με τις ισχύουσες νομικές απαιτήσεις, τα αποτελέσματα των αναλύσεων που αφορούν το τρίτο μέρος το οποίο αντιπροσωπεύουν.

                  β)

                  ως «συμφωνία συνεργασίας »νοείται η συμφωνία που υπογράφεται την (ημερομηνία) μεταξύ της Ευρωπόλ και του (όνομα τρίτου μέρους),

                  γ)

                  ως «συμφωνία περί προστασίας του απορρήτου »νοείται η συμφωνία που αναφέρεται στο άρθρο 18 παράγραφος 6 της σύμβασης Ευρωπόλ,

            Άρθρο 2
      Πεδίο εφαρμογής
      1.   Ο/Η ΧΧΧ (2) της (όνομα της αρχής προέλευσης) θα συμμετέχει στις δραστηριότητες της ομάδας ανάλυσης ΥΥΥ.
      2.   Ο/Η, ΧΧΧ κατά συνέπεια δικαιούται:

                  α)

                  να παρίσταται στις συνεδριάσεις της ομάδας ανάλυσης, και

                  β)

                  να ενημερώνεται από την Ευρωπόλ, κατόπιν σχετικού αιτήματος, σχετικά με τις εξελίξεις που υπάρχουν στο εκάστοτε αρχείο εργασίας προς ανάλυση ΥΥΥ, και

                  γ)

                  να λαμβάνει τα αποτελέσματα των αναλύσεων που αφορούν το (όνομα τρίτου μέρους). Η διαβίβαση αυτή θα πραγματοποιείται σύμφωνα με το άρθρο 17 παράγραφος 2 και το άρθρο 18 παράγραφος 4 της σύμβασης Ευρωπόλ, τις σχετικές διατάξεις των συμφωνιών συνεργασίας και προστασίας του απορρήτου, το άρθρο 5 παράγραφος 5 της πράξης του Συμβουλίου της 12ης Μαρτίου 1999 για την έγκριση κανόνων που αφορούν τη διαβίβαση δεδομένων προσωπικού χαρακτήρα από την Ευρωπόλ σε τρίτα κράτη και οργανισμούς, με την προηγούμενη συναίνεση του κράτους μέλους που διαβίβασε τα εν λόγω δεδομένα, και

                  δ)

                  να διαδίδει περαιτέρω τα αποτελέσματα μιας ανάλυσης, μόνο κατόπιν συγκατάθεσης των ενδιαφερόμενων συμμετεχόντων και σύμφωνα με τις σχετικές διατάξεις των συμφωνιών συνεργασίας και προστασίας του απορρήτου.

            Άρθρο 3
      Έναρξη ισχύος
      Ο παρών διακανονισμός θα τεθεί σε ισχύ την (ημερομηνία).

      Άρθρο 4
      Παύση ισχύος
      1.   Ο παρών διακανονισμός παύει να ισχύει αυτομάτως με το κλείσιμο του αρχείου εργασίας προς ανάλυση ΥΥΥ.
      2.   Ο παρών διακανονισμός δύναται να πάψει να ισχύει ανά πάσα στιγμή κατόπιν σχετικής γνωστοποίησης ενός εκ των μερών.

         (1)  ΕΕ C 26 της 30.1.1999, σ. 1., ως τροποποιήθηκε από (προσθήκη αναφοράς όταν εγκριθεί νέα πράξη).

         (2)  Ονοματεπώνυμο του/των εμπειρογνώμονα/εμπειρογνωμόνων.


title: 2013/421/ΕΕ: Απόφαση του Συμβουλίου, της 27ης Ιουνίου 2013 , για τη θέση που πρέπει να υιοθετήσει η Ευρωπαϊκή Ένωση στο πλαίσιο της Επιτροπής Διαχείρισης της σύμβασης TIR όσον αφορά την πρόταση τροποποίησης της τελωνειακής συμβάσεως περί της διεθνούς μεταφοράς εμπορευμάτων βάσει των δελτίων TIR (σύμβαση TIR 1975)

text:
               3.8.2013

               EL

               Επίσημη Εφημερίδα της Ευρωπαϊκής Ένωσης

               L 209/17

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 27ης Ιουνίου 2013
   για τη θέση που πρέπει να υιοθετήσει η Ευρωπαϊκή Ένωση στο πλαίσιο της Επιτροπής Διαχείρισης της σύμβασης TIR όσον αφορά την πρόταση τροποποίησης της τελωνειακής συμβάσεως περί της διεθνούς μεταφοράς εμπορευμάτων βάσει των δελτίων TIR (σύμβαση TIR 1975)
   (2013/421/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR (σύμβαση TIR), της 14ης Νοεμβρίου 1975, εγκρίθηκε εξ ονόματος της Κοινότητας με τον κανονισμό (ΕΟΚ) αριθ. 2112/78 του Συμβουλίου (1), και τέθηκε σε ισχύ στην Κοινότητα στις 20 Ιουνίου 1983 (2).

               (2)

               Ενοποιημένο κείμενο της σύμβασης TIR δημοσιεύθηκε ως παράρτημα της απόφασης 2009/477/ΕΚ του Συμβουλίου (3), σύμφωνα με την οποία η Επιτροπή δημοσιεύει τις μελλοντικές τροποποιήσεις της σύμβασης στην Επίσημη Εφημερίδα της Ευρωπαϊκής Ένωσης αναφέροντας την ημερομηνία έναρξης ισχύος τους.

               (3)

               Το Οκτώβριο του 2011, η ομάδα εργασίας της Οικονομικής Επιτροπής για την Ευρώπη του ΟΗΕ (ΟΕΕ/HE) για τα τελωνειακά προβλήματα που αφορούν τις μεταφορές αποφάσισε, έπειτα από εκτενείς διαβουλεύσεις, ότι είναι αναγκαίο να επέλθουν ορισμένες τροποποιήσεις στη σύμβαση TIR. Οι τροποποιήσεις αυτές αφορούν το άρθρο 6 και την εισαγωγή νέου μέρους III στο παράρτημα 9 της σύμβασης TIR για τον καθορισμό των προϋποθέσεων και των απαιτήσεων που πρέπει να πληρούνται από διεθνή οργανισμό που είναι εξουσιοδοτημένος να αναλαμβάνει την ευθύνη για την αποτελεσματική οργάνωση και λειτουργία διεθνούς εγγυοδοτικού συστήματος και την εκτύπωση και διανομή δελτίων TIR.

               (4)

               Οι προτεινόμενες τροποποιήσεις της σύμβασης TIR καθιερώνουν τον ορισμό του διεθνούς οργανισμού και καθορίζουν σαφώς τη διαδικασία αδειοδότησής του. Ωστόσο, η θέσπιση του νέου μέρους III του παραρτήματος 9 θα διευκρινίσει τον σκοπό του με τον σαφή καθορισμό των ρόλων και των αρμοδιοτήτων όλων των παραγόντων του συστήματος TIR, ούτως ώστε να εξασφαλίζεται μεγαλύτερη διαφάνεια κατά τη διαχείρισή του. Η εισαγωγή αυτών των προϋποθέσεων και απαιτήσεων στο νομικό κείμενο της σύμβασης TIR θα απλουστεύσει επίσης το κείμενο της γραπτής συμφωνίας μεταξύ της ΟΕΕ/HE και του διεθνούς οργανισμού σύμφωνα με την επεξηγηματική σημείωση 0.6.2α 2 του άρθρου 6.2 της σύμβασης TIR.

               (5)

               Οι εκπρόσωποι όλων των κρατών μελών διατύπωσαν θετική γνώμη όσον αφορά την πρόταση τροποποίησης στο πλαίσιο της επιτροπής τελωνειακής νομοθεσίας (συντονισμός Γενεύη).

               (6)

               Κατά την 53η σύνοδο του Φεβρουαρίου 2012, η Επιτροπή Διαχείρισης της σύμβασης TIR ενέκρινε τις προταθείσες τροποποιήσεις της σύμβασης TIR, με την επιφύλαξη της ολοκλήρωσης των εσωτερικών διαδικασιών της ΕΕ.

               (7)

               Στις 5 Ιουλίου 2012, η Επιτροπή Διαχείρισης διαβίβασε στον γενικό γραμματέα, σύμφωνα με τις διατάξεις του άρθρου 59 παράγραφοι 1 και 2 της σύμβασης, προτάσεις για την τροποποίηση του άρθρου 6 παράγραφος 2α και του παραρτήματος 9 του κειμένου της σύμβασης που εγκρίθηκαν κατά την πεντηκοστή τρίτη σύνοδο, η οποία πραγματοποιήθηκε στη Γενεύη στις 9 Φεβρουαρίου 2012. Στις 10 Ιουλίου 2012, ο γενικός γραμματέας δημοσίευσε την κοινοποίηση C.N.358.2012.TREATIES, στην οποία ανήγγειλε ότι, εάν τα συμβαλλόμενα μέρη δεν διατυπώσουν αντιρρήσεις σχετικά με τις προτάσεις τροποποίησης, έως τις 10 Ιουλίου 2013, οι προτάσεις αυτές θα αρχίσουν να ισχύουν στις 10 Οκτωβρίου 2013.

               (8)

               Επομένως, πρέπει να καθοριστεί η θέση της Ένωσης όσον αφορά την προτεινόμενη τροποποίηση,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να λάβει η Ευρωπαϊκή Ένωση στο πλαίσιο της Επιτροπής Διαχείρισης της σύμβασης TIR βασίζεται στο σχέδιο τροποποίησης της Επιτροπής Διαχείρισης που επισυνάπτεται στην παρούσα απόφαση.
   Οι τροποποιήσεις δημοσιεύονται από την Επιτροπή στην Επίσημη Εφημερίδα της Ευρωπαϊκής Ένωσης, μαζί με την ημερομηνία έναρξης ισχύος τους.
   Άρθρο 2
   Η παρούσα απόφαση τίθεται σε ισχύ την τρίτη ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 27 Ιουνίου 2013.

            Για το Συμβούλιο

            Ο Πρόεδρος

         E. GILMORE

      (1)  ΕΕ L 252 της 14.9.1978, σ. 1.

      (2)  ΕΕ L 31 της 2.2.1983, σ. 13.

      (3)  ΕΕ L 165 της 26.6.2009, σ. 1.

      ΠΑΡΑΡΤΗΜΑ
      Στο άρθρο 6 προστίθεται η ακόλουθη νέα παράγραφος:

         Άρθρο 6, παράγραφος 2α

      Το κείμενο της παραγράφου 2α τροποποιείται ως εξής:
      2α.   Η Επιτροπή Διαχείρισης εξουσιοδοτεί διεθνή οργανισμό να αναλάβει την ευθύνη για την αποτελεσματική οργάνωση και λειτουργία διεθνούς εγγυοδοτικού συστήματος. Η άδεια παρέχεται ενόσω ο οργανισμός πληροί τους όρους και τις απαιτήσεις που καθορίζονται στο μέρος III του παραρτήματος 9. Η Επιτροπή Διαχείρισης μπορεί να ανακαλέσει την άδεια, σε περίπτωση που οι εν λόγω όροι και απαιτήσεις παύσουν να πληρούνται.
      Στο παράρτημα 9 προστίθεται νέο μέρος III ως εξής:

         Παράρτημα 9, νέο μέρος III

         Παρεμβάλλεται νέο μέρος III, ως εξής:
      Αδειοδότηση διεθνούς οργανισμού, όπως αναφέρεται στο άρθρο 6, να αναλάβει την ευθύνη για την αποτελεσματική οργάνωση και λειτουργία διεθνούς εγγυοδοτικού συστήματος και την εκτύπωση και διανομή δελτίων TIR.
      Προϋποθέσεις και απαιτήσεις

                  1.

                  Οι προϋποθέσεις και οι απαιτήσεις που πρέπει να πληρούνται από διεθνή οργανισμό προκειμένου να εξουσιοδοτηθεί, σύμφωνα με το άρθρο 6 παράγραφος 2α της σύμβασης, από την Επιτροπή Διαχείρισης να αναλάβει την ευθύνη για την αποτελεσματική οργάνωση και λειτουργία διεθνούς εγγυοδοτικού συστήματος και την εκτύπωση και διανομή δελτίων TIR είναι οι ακόλουθες:

                              α)

                              απόδειξη επαγγελματικής επάρκειας και χρηματοπιστωτικής ικανότητας για την αποτελεσματική οργάνωση και λειτουργία διεθνούς εγγυοδοτικού συστήματος, καθώς και των οργανωτικών ικανοτήτων να εκπληρώνει τις υποχρεώσεις του στο πλαίσιο της σύμβασης μέσω των ετήσιων ενοποιημένων οικονομικών καταστάσεων, δεόντως ελεγμένων από διεθνώς αναγνωρισμένους ανεξάρτητους ελεγκτές·

                              β)

                              απουσία σοβαρών ή επαναλαμβανόμενων παραβάσεων της τελωνειακής ή φορολογικής νομοθεσίας.

                  2.

                  Σύμφωνα με την αδειοδότηση, ο διεθνής οργανισμός:

                              α)

                              παρέχει στα συμβαλλόμενα μέρη της σύμβασης TIR, μέσω των εθνικών ενώσεων που συνδέονται με τον διεθνή οργανισμό, τα επικυρωμένα αντίγραφα της συνολικής εγγύησης σύμβασης και απόδειξη της κάλυψης της εγγύησης·

                              β)

                              παρέχει στα αρμόδια όργανα της σύμβασης TIR πληροφορίες σχετικά με τους κανόνες και τις διαδικασίες έκδοσης δελτίων TIR από τις εθνικές ενώσεις·

                              γ)

                              παρέχει στα αρμόδια όργανα της σύμβασης TIR, σε ετήσια βάση, δεδομένα σχετικά με τις απαιτήσεις πληρωμών που εγείρονται, που βρίσκονται σε εκκρεμότητα, που έχουν καταβληθεί ή έχουν διακανονιστεί χωρίς πληρωμή·

                              δ)

                              παρέχει στα αρμόδια όργανα της σύμβασης TIR πλήρεις και ολοκληρωμένες πληροφορίες σχετικά με τη λειτουργία του συστήματος TIR, ιδίως, αλλά όχι αποκλειστικά, για την έγκαιρη και βάσιμη πληροφόρηση σχετικά με τις τάσεις που προκύπτουν από τον αριθμό των πράξεων TIR που δεν έχουν περατωθεί, τις απαιτήσεις πληρωμής που έχουν εγερθεί, που βρίσκονται σε εκκρεμότητα, που έχουν καταβληθεί ή έχουν διακανονιστεί χωρίς πληρωμή και οι οποίες θα μπορούσαν να δημιουργήσουν ανησυχίες σε σχέση με την ορθή λειτουργία του συστήματος TIR ή να δυσχεράνουν τη διατήρηση σε ισχύ του διεθνούς εγγυοδοτικού του συστήματος.

                              ε)

                              παρέχει στα αρμόδια όργανα της σύμβασης TIR στατιστικά στοιχεία σχετικά με τον αριθμό των δελτίων TIR που διανέμονται σε κάθε συμβαλλόμενο μέρος, με ανάλυση/κατανομή ανά τύπο·

                              στ)

                              παρέχει στην Επιτροπή Ελέγχου TIR τις λεπτομέρειες της τιμής διανομής από τον Διεθνή Οργανισμό κάθε τύπου δελτίου TIR·

                              ζ)

                              λαμβάνει όλα τα δυνατά μέτρα για να μειώσει τον κίνδυνο της παραποίησης/απομίμησης δελτίων TIR·

                              η)

                              λαμβάνει τα αναγκαία διορθωτικά μέτρα σε περιπτώσεις που έχουν εντοπιστεί σφάλματα ή ανεπάρκειες σε σχέση με το δελτίο TIR και υποβάλλει σχετική αναφορά στην Επιτροπή Ελέγχου TIR·

                              ι)

                              συμμετέχει πλήρως στις υποθέσεις στις οποίες η Επιτροπή Ελέγχου TIR καλείται να διευκολύνει την επίλυση διαφορών·

                              ια)

                              διασφαλίζει ότι οποιοδήποτε πρόβλημα σχετικά με τις δόλιες δραστηριότητες ή άλλες δυσχέρειες όσον αφορά την εφαρμογή της σύμβασης TIR υποβάλλεται αμέσως υπόψη της Επιτροπής Ελέγχου TIR·

                              ιβ)

                              διαχειρίζεται το σύστημα ελέγχου των δελτίων TIR, που προβλέπεται στο παράρτημα 10 της σύμβασης, μαζί με τις εθνικές εγγυοδοτικές ενώσεις που συνδέονται με αυτόν και τις τελωνειακές αρχές, και ενημερώνει τα συμβαλλόμενα μέρη και τα αρμόδια όργανα σχετικά με τα προβλήματα της σύμβασης TIR που ανέκυψαν κατά τη λειτουργία του συστήματος·

                              ιγ)

                              παρέχει στα αρμόδια όργανα της σύμβασης TIR στατιστικές και δεδομένα σχετικά με τις επιδόσεις των συμβαλλόμενων μερών όσον αφορά το σύστημα ελέγχου που προβλέπεται στο παράρτημα 10·

                              ιδ)

                              συνάπτει, τουλάχιστον δύο μήνες πριν από την προσωρινή ημερομηνία έναρξης ισχύος ή της ανανέωσης της άδειας που χορηγείται σύμφωνα με το άρθρο 6 παράγραφος 2α της σύμβασης, με τη γραμματεία της Οικονομικής Επιτροπής των Ηνωμένων Εθνών για την Ευρώπη, η οποία είναι εξουσιοδοτημένη από την Επιτροπή Διαχείρισης να ενεργεί για λογαριασμό της, γραπτή συμφωνία η οποία προβλέπει την αποδοχή από τον διεθνή οργανισμό των καθηκόντων της που ορίζονται στην εν λόγω παράγραφο.

                  3.

                  Όταν ο διεθνής οργανισμός ενημερώνεται από εγγυοδοτική ένωση για απαίτηση πληρωμής, οφείλει, εντός τριών (3) μηνών να ενημερώνει την εγγυοδοτική ένωση σχετικά με τη θέση του όσον αφορά την απαίτηση.

                  4.

                  Όλες οι πληροφορίες που περιέρχονται, άμεσα ή έμμεσα, στον διεθνή οργανισμό σύμφωνα με τη σύμβαση, οι οποίες είναι από τη φύση τους εμπιστευτικού χαρακτήρα ή οι οποίες παρέχονται υπό τύπο εμπιστευτικό, καλύπτονται από το επαγγελματικό απόρρητο και δεν πρέπει να χρησιμοποιούνται ή να υφίστανται επεξεργασία για εμπορικούς σκοπούς ούτε για κανέναν άλλο σκοπό παρά μόνο για εκείνον για τον οποίον έχουν παρασχεθεί, ούτε αποκαλύπτονται σε τρίτους χωρίς τη ρητή άδεια του προσώπου ή της αρχής που τις παρέσχε. Εντούτοις, οι πληροφορίες αυτές δύνανται να διαβιβάζονται χωρίς άδεια στις αρμόδιες αρχές των συμβαλλομένων μερών της σύμβασης, εφόσον οι τελευταίες είναι υποχρεωμένες ή εξουσιοδοτημένες να το πράξουν σύμφωνα με τις διατάξεις του εθνικού ή του διεθνούς δικαίου ή στο πλαίσιο δικαστικών διαδικασιών. Η δημοσιοποίηση ή η κοινοποίηση πληροφοριών πρέπει να πραγματοποιείται με πλήρη τήρηση των διατάξεων που ισχύουν για την προστασία των δεδομένων.

                  5.

                  Η Επιτροπή Διαχείρισης έχει το δικαίωμα να ανακαλέσει την άδεια λειτουργίας που χορηγείται σύμφωνα με το άρθρο 6 παράγραφος 2α της σύμβασης σε περίπτωση μη συμμόρφωσης με τους ανωτέρω όρους και απαιτήσεις. Σε περίπτωση που η Επιτροπή Διαχείρισης αποφασίσει να ανακαλέσει την αδειοδότηση, η απόφαση τίθεται σε ισχύ το ενωρίτερο έξι (6) μήνες μετά την ημερομηνία της ανάκλησης.

                  6.

                  Η αδειοδότηση διεθνούς οργανισμού με τους όρους που αναφέρονται ανωτέρω δεν θίγει τις αρμοδιότητες και τις υποχρεώσεις του οργανισμού αυτού δυνάμει της σύμβασης.


title: Απόφαση (ΕΕ) 2017/1003 της Επιτροπής, της 13ης Ιουνίου 2017, περί ατελούς εισαγωγής των εμπορευμάτων που προορίζονται να διανεμηθούν ή να διατεθούν δωρεάν στα θύματα των σεισμών που έπληξαν την Ιταλία τον Αύγουστο και τον Οκτώβριο του 2016 [κοινοποιηθείσα υπό τον αριθμό C(2017) 3865]

text:
               15.6.2017

               EL

               Επίσημη Εφημερίδα της Ευρωπαϊκής Ένωσης

               L 152/3

         ΑΠΌΦΑΣΗ (ΕΕ) 2017/1003 ΤΗΣ ΕΠΙΤΡΟΠΉΣ
   της 13ης Ιουνίου 2017
   περί ατελούς εισαγωγής των εμπορευμάτων που προορίζονται να διανεμηθούν ή να διατεθούν δωρεάν στα θύματα των σεισμών που έπληξαν την Ιταλία τον Αύγουστο και τον Οκτώβριο του 2016

         [κοινοποιηθείσα υπό τον αριθμό C(2017) 3865]

   (Το κείμενο στην ιταλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1186/2009 του Συμβουλίου, της 16ης Νοεμβρίου 2009, για τη θέσπιση του κοινοτικού καθεστώτος τελωνειακών ατελειών (1), και ιδίως το άρθρο 76,
   Έχοντας υπόψη το αίτημα της Ιταλικής Δημοκρατίας, με ημερομηνία 14 Μαρτίου 2017, για την ατελή εισαγωγή των εμπορευμάτων που προορίζονται να διατεθούν δωρεάν στα θύματα των σεισμών που έπληξαν την Ιταλία τον Αύγουστο και τον Οκτώβριο του 2016,
   Εκτιμώντας τα ακόλουθα:

               (1)

               Σεισμοί, όπως αυτοί που έπληξαν την Ιταλία στις 24 Αυγούστου και στις 26 και 30 Οκτωβρίου 2016, συνιστούν καταστροφή κατά την έννοια του κεφαλαίου XVII τμήμα Γ του κανονισμού (ΕΚ) αριθ. 1186/2009. Κατά συνέπεια, μπορεί ευλόγως να επιτραπεί η ατελής εισαγωγή των εμπορευμάτων που ανταποκρίνονται στους όρους των άρθρων 74 έως 80 του ανωτέρω κανονισμού.

               (2)

               Η Ιταλική Δημοκρατία θα πρέπει να ενημερώσει την Επιτροπή σχετικά με το είδος και τις ποσότητες των διαφόρων εμπορευμάτων που εισάγονται ατελώς προς όφελος των θυμάτων των σεισμών που έπληξαν την Ιταλία το 2016, τις οργανώσεις που έχει εγκρίνει για τη διανομή ή τη διάθεση των εν λόγω εμπορευμάτων, καθώς και τα μέτρα που λαμβάνονται για την αποτροπή οποιασδήποτε άλλης χρήσης των εμπορευμάτων εκτός από τη βοήθεια που παρέχεται στα εν λόγω θύματα σε περιπτώσεις καταστροφών.

               (3)

               Απαλλαγή από τελωνειακούς δασμούς θα πρέπει να χορηγείται για τις εισαγωγές που πραγματοποιούνται από την ημερομηνία του πρώτου σεισμού.

               (4)

               Σύμφωνα με το άρθρο 76 του κανονισμού (ΕΚ) αριθ. 1186/2009, πραγματοποιήθηκαν διαβουλεύσεις με τα άλλα κράτη μέλη,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Χορηγείται ατέλεια από τους εισαγωγικούς δασμούς στα εμπορεύματα κατά την έννοια του άρθρου 2 παράγραφος 1 στοιχείο α) του κανονισμού (ΕΚ) αριθ. 1186/2009, εφόσον πληρούνται οι ακόλουθες προϋποθέσεις:

               α)

               τα εμπορεύματα προορίζονται για μία από τις ακόλουθες χρήσεις:

                           i)

                           δωρεάν διανομή των εμπορευμάτων στα θύματα των σεισμών που έπληξαν την Ιταλία το 2016 από τους οργανισμούς και τις οργανώσεις που αναφέρονται στο στοιχείο γ)·

                           ii)

                           δωρεάν διάθεση των εμπορευμάτων στους σεισμοπαθείς ενώ τα εμπορεύματα παραμένουν στην κυριότητα των εν λόγω οργανισμών·

               β)

               τα εμπορεύματα πληρούν τις απαιτήσεις που προβλέπονται στα άρθρα 75, 78 και 79 του κανονισμού (ΕΚ) αριθ. 1186/2009·

               γ)

               τα εμπορεύματα εισάγονται για να τεθούν σε ελεύθερη κυκλοφορία από κρατικούς οργανισμούς ή από οργανώσεις που έχουν εγκρίνει οι αρμόδιες ιταλικές αρχές.

         2.   Χορηγείται, επίσης, ατέλεια δασμών στα εμπορεύματα κατά την έννοια του άρθρου 2 παράγραφος 1 στοιχείο α) του κανονισμού (ΕΚ) αριθ. 1186/2009, όταν αυτά εισάγονται για να τεθούν σε ελεύθερη κυκλοφορία από μονάδες παροχής βοήθειας σε περιπτώσεις καταστροφών για την κάλυψη των αναγκών τους κατά το χρονικό διάστημα της παροχής βοήθειας στα θύματα των καταστροφών από τους σεισμούς που έπληξαν την Ιταλία το 2016.
   Άρθρο 2
   Η Ιταλική Δημοκρατία κοινοποιεί στην Επιτροπή, το αργότερο έως τις 30 Σεπτεμβρίου 2017, τις ακόλουθες πληροφορίες:

               α)

               κατάλογο των εγκεκριμένων οργανώσεων που αναφέρονται στο άρθρο 1 παράγραφος 1·

               β)

               πληροφορίες που αφορούν το είδος και τις ποσότητες των διαφόρων εμπορευμάτων που εισάγονται με δασμολογική ατέλεια σύμφωνα με τις διατάξεις του άρθρου 1·

               γ)

               μέτρα που λαμβάνονται για να διασφαλισθεί η συμμόρφωση με τα άρθρα 78, 79 και 80 του κανονισμού (ΕΚ) αριθ. 1186/2009, όσον αφορά τα εμπορεύματα που εμπίπτουν στο πεδίο εφαρμογής της παρούσας απόφασης.

         Άρθρο 3
   Το άρθρο 1 εφαρμόζεται στις εισαγωγές που πραγματοποιούνται από τις 24 Αυγούστου 2016 έως τις 30 Ιουνίου 2017.
   Άρθρο 4
   Η παρούσα απόφαση απευθύνεται στην Ιταλική Δημοκρατία.

      Βρυξέλλες, 13 Ιουνίου 2017.

            Για την Επιτροπή

         Pierre MOSCOVICI

            Μέλος της Επιτροπής

      (1)  ΕΕ L 324 της 10.12.2009, σ. 23.


title: 2009/872/ΕΚ: Απόφαση της Επιτροπής, της 30ής Νοεμβρίου 2009 , για τη συγκρότηση επιτροπής εμπειρογνωμόνων της Ευρωπαϊκής Ένωσης για τις σπάνιες νόσους

text:
               2.12.2009

               EL

               Επίσημη Εφημερίδα της Ευρωπαϊκής Ένωσης

               L 315/18

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 30ής Νοεμβρίου 2009
   για τη συγκρότηση επιτροπής εμπειρογνωμόνων της Ευρωπαϊκής Ένωσης για τις σπάνιες νόσους
   (2009/872/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152,
   Εκτιμώντας τα ακόλουθα:

               (1)

               Η Λευκή βίβλος της Επιτροπής «Μαζί για την υγεία: Στρατηγική προσέγγιση της ΕΕ για την περίοδο 2008-2013» (1), της 23ης Οκτωβρίου 2007, στην οποία αναπτύσσεται η στρατηγική υγείας της ΕΕ, καθορίζει τις σπάνιες νόσους ως προτεραιότητα για δράση.

               (2)

               Παράλληλα, το Ευρωπαϊκό Κοινοβούλιο και το Συμβούλιο εξέδωσαν την απόφαση αριθ. 1350/2007/ΕΚ, της 23ης Οκτωβρίου 2007, που αφορά τη θέσπιση δεύτερου προγράμματος κοινοτικής δράσης στον τομέα της υγείας για την περίοδο 2008-2013 (2). Σύμφωνα με το άρθρο 7 παράγραφος 2 καθώς και με το παράρτημα της εν λόγω απόφασης, οι ενέργειες στον τομέα της παραγωγής και διάδοσης πληροφοριών και γνώσεων για την υγεία εφαρμόζονται σε στενή συνεργασία με τα κράτη μέλη αναπτύσσοντας μηχανισμούς διαβούλευσης και συμμετοχικές διαδικασίες.

               (3)

               Η Ευρωπαϊκή Επιτροπή εξέδωσε, στις 11 Νοεμβρίου 2008, την «Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με τις σπάνιες νόσους: οι ευρωπαϊκές προκλήσεις» (3) (εφεξής «η ανακοίνωση της Επιτροπής») και το Συμβούλιο στις 8 Ιουνίου 2009 σύσταση του Συμβουλίου σχετικά με μια δράση στον τομέα των σπάνιων νόσων (4) (εφεξής «η σύσταση του Συμβουλίου»).

               (4)

               Η εκπόνηση και η εφαρμογή κοινοτικών δραστηριοτήτων στον τομέα των σπάνιων νόσων απαιτεί τη στενή συνεργασία με τους ειδικευμένους φορείς στα κράτη μέλη και με τα ενδιαφερόμενα μέρη.

               (5)

               Συνεπώς, απαιτείται ένα πλαίσιο για τις τακτικές διαβουλεύσεις με τους εν λόγω φορείς, με τους διαχειριστές των σχεδίων που υποστηρίζονται από την Ευρωπαϊκή Επιτροπή στους τομείς της έρευνας και δράσης για τη δημόσια υγεία και με άλλα σχετικά ενδιαφερόμενα μέρη που δραστηριοποιούνται στον εν λόγω τομέα.

               (6)

               Αυτή η ανάγκη ενός πλαισίου αντικατοπτριζόταν στην ανακοίνωση COM(2008) 679 τελικό σχετικά με τις σπάνιες νόσους. Το σημείο 7 της ανακοίνωσης συνιστούσε η Επιτροπή να επικουρείται από τη συμβουλευτική επιτροπή της Ευρωπαϊκής Ένωσης για τις σπάνιες νόσους.

               (7)

               Η επιτροπή αυτή δεν ενεργεί ως επιτροπή κατά την έννοια της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (5).

         ΑΠΟΦΑΣΙΖΕΙ:
   Άρθρο 1
   Η Επιτροπή συγκροτεί επιτροπή εμπειρογνωμόνων για τις σπάνιες νόσους, εφεξής «η επιτροπή».
   Άρθρο 2
   1.   Η επιτροπή που ενεργεί προς εξυπηρέτηση του δημοσίου συμφέροντος επικουρεί την Επιτροπή κατά τη διαμόρφωση και εφαρμογή των κοινοτικών δραστηριοτήτων στον τομέα των σπάνιων νόσων και ενισχύει τις ανταλλαγές σχετικής εμπειρίας, πολιτικών και πρακτικών μεταξύ των κρατών μελών και των διάφορων μερών που συμμετέχουν.
   2.   Τα καθήκοντα της επιτροπής δεν περιλαμβάνουν ζητήματα που καλύπτονται από τον κανονισμό (ΕΚ) αριθ. 141/2000 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1999, για τα ορφανά φάρμακα (6) και ζητήματα που εμπίπτουν στις αρμοδιότητες της επιτροπής για τα ορφανά φάρμακα (COMP), που συγκροτήθηκε με το άρθρο 4 του εν λόγω κανονισμού ούτε ζητήματα που εμπίπτουν στις αρμοδιότητες της φαρμακευτικής επιτροπής που δημιουργήθηκε με την απόφαση 75/320/ΕΟΚ του Συμβουλίου (7).
   3.   Για την επίτευξη των στόχων που αναφέρονται στην παράγραφο 1, η επιτροπή:

               α)

               επικουρεί την Επιτροπή στην παρακολούθηση, αξιολόγηση και διάδοση των αποτελεσμάτων των μέτρων που ελήφθησαν σε κοινοτικό και εθνικό επίπεδο στον τομέα των σπάνιων νόσων·

               β)

               συμβάλλει στην εφαρμογή των κοινοτικών ενεργειών στον τομέα αυτό, ειδικότερα με την ανάλυση των αποτελεσμάτων και την πρόταση βελτιώσεων στα μέτρα που ελήφθησαν·

               γ)

               συμβάλλει στην εκπόνηση εκθέσεων της Επιτροπής σχετικά με την εφαρμογή της ανακοίνωσης της Επιτροπής και της σύστασης του Συμβουλίου·

               δ)

               εκπονεί γνώμες και συστάσεις ή υποβάλλει εκθέσεις στην Επιτροπή είτε κατόπιν αιτήματος της τελευταίας είτε με δική της πρωτοβουλία·

               ε)

               επικουρεί την Επιτροπή στο πλαίσιο της διεθνούς συνεργασίας σχετικά με ζητήματα που συνδέονται με τις σπάνιες νόσους·

               στ)

               επικουρεί την Επιτροπή στη σύνταξη κατευθυντήριων γραμμών, συστάσεων και οποιασδήποτε άλλης ενέργειας που διευκρινίζεται στην ανακοίνωση της Επιτροπής και στη σύσταση του Συμβουλίου·

               ζ)

               υποβάλλει ετήσια έκθεση των δραστηριοτήτων της στην Επιτροπή.

         4.   Η επιτροπή εγκρίνει τον εσωτερικό κανονισμό της σε συμφωνία με την Επιτροπή.
   Άρθρο 3
   1.   Η επιτροπή απαρτίζεται από 51 μέλη και τους αντίστοιχους αναπληρωτές, δηλαδή:

               α)

               έναν αντιπρόσωπο ανά κράτος μέλος από υπουργεία ή κυβερνητικές υπηρεσίες αρμόδιες για τις σπάνιες νόσους· ο αντιπρόσωπος ορίζεται από την κυβέρνηση κάθε κράτους μέλους·

               β)

               τέσσερις εκπροσώπους από οργανώσεις ασθενών·

               γ)

               τέσσερις εκπροσώπους της φαρμακευτικής βιομηχανίας·

               δ)

               εννέα εκπροσώπους των συνεχιζόμενων και/ή προηγούμενων κοινοτικών σχεδίων στον τομέα των σπάνιων νόσων που χρηματοδοτούνται από τα προγράμματα κοινοτικής δράσης στον τομέα της δημόσιας υγείας (8), συμπεριλαμβανομένων τριών μελών των πιλοτικών ευρωπαϊκών δικτύων αναφοράς για τις σπάνιες νόσους·

               ε)

               έξι εκπροσώπους των συνεχιζόμενων και/ή προηγούμενων σχεδίων για τις σπάνιες νόσους τα οποία χρηματοδοτούνται από κοινοτικά προγράμματα δραστηριοτήτων έρευνας, τεχνολογικής ανάπτυξης και επίδειξης (9)·

               στ)

               έναν εκπρόσωπο του Ευρωπαϊκού Κέντρου Πρόληψης και Ελέγχου Νόσων (ECDC), που ιδρύθηκε σύμφωνα με τον κανονισμό (ΕΚ) αριθ. 851/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την ίδρυση του Ευρωπαϊκού Κέντρου Πρόληψης και Ελέγχου Νόσων (10) η εντολή του οποίου, περιλαμβάνει δραστηριότητες σχετικά με τις σπάνιες εμφανιζόμενες μολυσματικές νόσους.

         Κατόπιν αιτήματος των κυβερνήσεων των ενδιαφερόμενων κρατών, η Επιτροπή μπορεί να αποφασίσει να επεκτείνει τη σύνθεση της επιτροπής με έναν εκπρόσωπο κάθε μιας από τις χώρες ΕΖΕΣ που είναι συμβαλλόμενα μέρη της συμφωνίας για τον Ευρωπαϊκό Οικονομικό Χώρο από το υπουργείο ή την κυβερνητική υπηρεσία που έχει την αρμοδιότητα για τις σπάνιες νόσους και ορίζεται από την κυβέρνηση του ενδιαφερόμενου κράτους.
   2.   Οι εκπρόσωποι της Επιτροπής, του Ευρωπαϊκού Οργανισμού Φαρμάκων (EMEA) καθώς και ο πρόεδρος ή ο αντιπρόεδρος της επιτροπής για τα ορφανά φάρμακα (COMP) μπορούν να συμμετέχουν στις συνεδριάσεις της επιτροπής.
   3.   Οι εκπρόσωποι διεθνών και επαγγελματικών οργανισμών και άλλων ενώσεων που υποβάλλουν δεόντως αιτιολογημένα αιτήματα στην Επιτροπή μπορούν να αποκτήσουν το καθεστώς του παρατηρητή.
   4.   Η Επιτροπή ορίζει τα μέλη της επιτροπής που αντιστοιχούν στις ομάδες β) έως ε) της παραγράφου 1 από έναν κατάλογο κατάλληλων υποψηφίων που δημιουργήθηκε ύστερα από δημοσίευση πρόσκλησης εκδήλωσης ενδιαφέροντος στην Επίσημη Εφημερίδα της Ευρωπαϊκής Ένωσης και στο δικτυακό τόπο της Επιτροπής. Η πρόσκληση εκδήλωσης ενδιαφέροντος καθορίζει τα απαιτούμενα προσόντα και προϋποθέσεις για να γίνει κάποιος μέλος της επιτροπής. Όλα τα μέλη της επιτροπής αναλαμβάνουν τη δέσμευση να λειτουργούν με γνώμονα το δημόσιο συμφέρον.
   5.   Τα μέλη της επιτροπής που αντιστοιχούν στις ομάδες β) έως ε) αναλαμβάνουν να ενεργούν ανεξάρτητα. Δεν κατευθύνονται σε καμία περίπτωση από τον οργανισμό προέλευσής τους, όταν εκτελούν τα καθήκοντά τους ως μέλη της επιτροπής.
   Άρθρο 4
   Η διάρκεια της θητείας των μελών της επιτροπής είναι τριετής και μπορεί να ανανεωθεί. Παραμένουν στα καθήκοντά τους έως ότου αντικατασταθούν.
   Η θητεία μέλους λήγει πριν από τη λήξη της τριετούς περιόδου σε περίπτωση παραίτησης, λήξης της ιδιότητας μέλους του οργανισμού τον οποίο εκπροσωπεί, μόνιμης ανικανότητας παρακολούθησης των συνεδριάσεων, ανικανότητας αποτελεσματικής συμβολής στις εργασίες της επιτροπής, μη τήρησης των όρων του άρθρου 287 της συνθήκης για την ίδρυση της Ευρωπαϊκής Κοινότητας ή στην περίπτωση μεταγενέστερης μη συμμόρφωσης με τα προσόντα και τις προϋποθέσεις που καθορίζονται στην πρόσκληση εκδήλωσης ενδιαφέροντος. Η θητεία μέλους μπορεί επίσης να λήξει εάν ο οργανισμός που τον (την) όρισε ζητήσει την αντικατάστασή του (της).
   Τα μέλη των οποίων η θητεία λήγει πριν από τη λήξη της τριετούς περιόδου μπορούν να αντικατασταθούν για την υπόλοιπη περίοδο της θητείας τους.
   Άρθρο 5
   1.   Η επιτροπή εκλέγει πρόεδρο και τρεις αντιπροέδρους με μονοετή θητεία από διάφορες κατηγορίες μελών της σύμφωνα με τη διαδικασία που ορίζεται στο άρθρο 10. Οι αντιπρόεδροι αναπληρώνουν τον πρόεδρο όταν αυτός απουσιάζει.
   2.   Ο πρόεδρος και οι αντιπρόεδροι από κοινού με εκπρόσωπο της Επιτροπής συνιστούν το προεδρείο της επιτροπής το οποίο προετοιμάζει το έργο της επιτροπής.
   3.   Τη γραμματεία της επιτροπής εξασφαλίζει η Επιτροπή. Τα πρακτικά των συνεδριάσεων της επιτροπής συντάσσει η Επιτροπή.
   Άρθρο 6
   Το προεδρείο της επιτροπής μπορεί να καλέσει να συμμετάσχει στις εργασίες της επιτροπής, ως εξωτερικός εμπειρογνώμονας, κάθε άτομο που διαθέτει ιδιαίτερη αρμοδιότητα σε κάποιο θέμα της ημερήσιας διάταξης.
   Οι εξωτερικοί εμπειρογνώμονες συμμετέχουν στις εργασίες μόνο για το θέμα για το οποίο ζητήθηκε η παρουσία τους.
   Άρθρο 7
   1.   Η επιτροπή μπορεί να συγκροτεί προσωρινές ομάδες εργασίας. Οι ομάδες αυτές μπορούν να δημιουργηθούν ιδίως όταν απαιτείται εργασία προσωρινής φύσης ή εργασία ad-hoc, όπως εκπόνηση προτάσεων για ειδικό επιστημονικό θέμα ή σύνταξη απαντήσεων σε ειδικά ερωτήματα που θέτει η επιτροπή όσον αφορά ειδικούς επιστημονικούς τομείς.
   2.   Οι ομάδες εργασίας απαρτίζονται από εξωτερικούς εμπειρογνώμονες που έχουν επιλεγεί σύμφωνα με την ειδική εμπειρογνωμοσύνη τους.
   3.   Η επιτροπή εγκρίνει εντολή για κάθε ομάδα εργασίας, προσδιορίζοντας τους στόχους, τη σύνθεση, τη συχνότητα συνεδριάσεων και τη διάρκεια της δραστηριότητάς της.
   4.   Για τη διατύπωση των γνωμών της, η επιτροπή μπορεί να ορίσει εισηγητή, ο οποίος μπορεί να είναι ένα από τα μέλη της ή εξωτερικός εμπειρογνώμονας, με αποστολή τη σύνταξη εκθέσεων σύμφωνα με τον εσωτερικό κανονισμό.
   5.   Η επιτροπή μπορεί να ορίσει ένα ή περισσότερα μέλη της για να συμμετέχουν ως παρατηρητές στις δραστηριότητες άλλων ομάδων εμπειρογνωμόνων της Επιτροπής.
   Άρθρο 8
   Οι παρεχόμενες από τα μέλη υπηρεσίες είναι άνευ αμοιβής· τα έξοδα μετακίνησης και διαμονής για τις συνεδριάσεις της επιτροπής και των ομάδων εργασίας που έχουν συσταθεί σύμφωνα με το άρθρο 7 καλύπτονται από την Επιτροπή σύμφωνα με τους ισχύοντες διοικητικούς κανόνες.
   Τα λαμβανόμενα βάσει εφαρμογής των άρθρων 6 και 7 μέτρα, τα οποία έχουν οικονομική επίπτωση στον προϋπολογισμό των Ευρωπαϊκών Κοινοτήτων υπόκεινται καταρχήν στην προηγούμενη σύμφωνη γνώμη της Επιτροπής και εκτελούνται σύμφωνα με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων.
   Άρθρο 9
   Η επιτροπή συνεδριάζει στις εγκαταστάσεις της Επιτροπής, ύστερα από πρόσκληση της τελευταίας. Συνέρχεται δε τουλάχιστον τρεις φορές ετησίως.
   Άρθρο 10
   1.   Η απαιτούμενη απαρτία για την έγκριση γνωμών, εκθέσεων ή συστάσεων από την επιτροπή επιτυγχάνεται όταν είναι παρόντα τα δύο τρίτα του συνόλου των μελών της επιτροπής.
   2.   Όποτε είναι δυνατόν, οι επιστημονικές γνώμες, εκθέσεις ή συστάσεις της επιτροπής λαμβάνονται με συναίνεση. Εάν δεν μπορεί να επιτευχθεί συναίνεση, η γνώμη εγκρίνεται με την πλειοψηφία των μελών της επιτροπής που είναι παρόντα.
   3.   Η Επιτροπή, όταν ζητά τη γνώμη ή σύσταση της επιτροπής, μπορεί να ορίζει προθεσμία εντός της οποίας πρέπει να διατυπωθεί η γνώμη.
   4.   Οι απόψεις των εκπροσωπούμενων στην επιτροπή κατηγοριών καταχωρίζονται στα πρακτικά, τα οποία διαβιβάζονται στην Επιτροπή. Σε περίπτωση που η αιτηθείσα γνώμη διατυπώνεται με ομοφωνία της επιτροπής, η τελευταία αυτή καταρτίζει κοινά συμπεράσματα, τα οποία επισυνάπτονται στα πρακτικά.
   5.   Τα σχέδια γνωμών και συστάσεων μπορούν, ύστερα από έγκριση του προέδρου, να υποβληθούν από τη γραμματεία στην επιτροπή για έγκριση με γραπτή διαδικασία που πρέπει να οριστεί στον εσωτερικό κανονισμό της επιτροπής. Ωστόσο, αυτή η γραπτή διαδικασία πρέπει, κατά το δυνατόν περισσότερο, να περιορίζεται σε επείγοντα μέτρα που πρέπει να λαμβάνονται ανάμεσα σε προγραμματισμένες συνεδριάσεις.
   Άρθρο 11
   Με την επιφύλαξη του άρθρου 287 της συνθήκης, τα μέλη της επιτροπής είναι υποχρεωμένα να μην κοινολογήσουν τις πληροφορίες που έλαβαν συμμετέχοντας στις εργασίες της επιτροπής ή των ομάδων εργασίας, σε περίπτωση που η Επιτροπή τους ενημερώσει ότι μια γνώμη που ζητήθηκε ή ένα ερώτημα που τέθηκε αφορά θέμα εμπιστευτικού χαρακτήρα.
   Στις περιπτώσεις αυτές, μόνο τα μέλη της επιτροπής και οι εκπρόσωποι της Επιτροπής συμμετέχουν στις συνεδριάσεις.
   Άρθρο 12
   Η παρούσα επιτροπή θα αντικαταστήσει την τρέχουσα ειδική ομάδα της Ευρωπαϊκής Ένωσης για τις σπάνιες νόσους που συστάθηκε με βάση την απόφαση 2004/192/ΕΚ της Επιτροπής, της 25ης Φεβρουαρίου 2004, σχετικά με την έγκριση του προγράμματος εργασίας του 2004 για την εφαρμογή του προγράμματος κοινοτικής δράσης στον τομέα της δημόσιας υγείας (2003-2008), περιλαμβανομένου του ετήσιου προγραμματισμού επιδοτήσεων (11).

      Βρυξέλλες, 30 Νοεμβρίου 2009.

            Για την Επιτροπή

         Ανδρούλλα ΒΑΣΙΛΕΊΟΥ

            Μέλος της Επιτροπής

      (1)  COM(2007) 630 τελικό της 23.10.2007.

      (2)  ΕΕ L 301 της 20.11.2007, σ. 3.

      (3)  COM(2008) 679 τελικό της 11.11.2008.

      (4)  ΕΕ C 151 της 3.7.2009, σ. 7.

      (5)  ΕΕ L 184 της 17.7.1999, σ. 23.

      (6)  ΕΕ L 18 της 22.1.2000, σ. 1.

      (7)  ΕΕ L 147 της 9.6.1975, σ. 23.

      (8)  ΕΕ L 155 της 22.6.1999, σ. 1, ΕΕ L 271 της 9.10.2002, σ. 1, ΕΕ L 301 της 20.11.2007, σ. 3.

      (9)  ΕΕ L 412 της 30.12.2006, σ. 1.

      (10)  ΕΕ L 142 της 30.4.2004, σ. 1.

      (11)  ΕΕ L 60 της 27.2.2004, σ. 58.


Avis juridique important

|

41992D0555

92/555/ΕΚΑΧ: Απόφαση των αντιπροσώπων των κυβερνήσεων των κρατών μελών που συνήλθαν στα πλαίσια του Συμβουλίου της 7ης Δεκεμβρίου 1992 για την τροποποίηση της απόφασης 92/285/ΕΚΑΧ που παρεμποδίζει τις συναλλαγές μεταξύ της Ευρωπαϊκής Κοινότητας Άνθρακα και Χάλυβα και των Δημοκρατιών της Σερβίας και του Μαυροβουνίου

Επίσημη Εφημερίδα αριθ. L 358 της 08/12/1992 σ. 0018 - 0019

ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ  ΚΡΑΤΩΝ ΜΕΛΩΝ ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥτης 7ης Δεκεμβρίου 1992 για την τροποποίηση  της απόφασης 92/285/ΕΚΑΧ που παρεμποδίζει τις συναλλαγές μεταξύ της Ευρωπαϊκής Κοινότητας Άνθρακα  και Χάλυβα και των Δημοκρατιών της Σερβίας και του Μαυροβουνίου (92/555/ΕΚΑΧ) ΟΙ  ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ, ΠΟΥ  ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ, Εκτιμώντας: ότι, δυνάμει της απόφασης 92/285/ΕΚΑΧ  (1), απαγορεύονται οι συναλλαγές όσον αφορά τα προϊόντα που  καλύπτονται από τη συνθήκη ΕΚΑΧ, μεταξύ της Ευρωπαϊκής Κοινότητας Άνθρακα και Χάλυβα και των  Δημοκρατιών της Σερβίας και του Μαυροβουνίου 7 ότι έχει ουσιώδη σημασία η ενίσχυση της εφαρμογής  του εμπορικού αποκλεισμού (embargo) των Δημοκρατιών της Σερβίας και του Μαυροβουνίου 7 ότι, για το  σκοπό αυτό, το Συμβούλιο Ασφαλείας των Ηνωμένων Εθνών, ενεργώντας σύμφωνα με το κεφάλαιο VII του  Χάρτη των Ηνωμένων Εθνών, στις εν ισχύ παραγράφους 9 και 10 του ψηφίσματος 787 (1992), εξέδωσε  διατάξεις σχετικά με την απαγόρευση της διέλευσης υπό διαμετακόμιση ορισμένων προϊόντων μέσω των  Δημοκρατιών της Σερβίας και του Μαυροβουνίου, εκτός εάν πληρούνται ορισμένες προϋποθέσεις, και με  τους όρους σύμφωνα με τους οποίους, σκάφος πρέπει να θεωρείται ως σκάφος των Δημοκρατιών της  Σερβίας και του Μαυροβουνίου 7 ότι οι υπουργοί, στη σύνοδο του Συμβουλίου στα πλαίσια της  Πολιτικής Συνεργασίας, σημείωσαν με ανησυχία τις αυξανόμενες παραβιάσεις και τον αναποτελεσματικό  χαρακτήρα των τρεχουσών διαδικασιών 7 ότι συμφωνούν για την ανάγκη ενίσχυσης της εφαρμογής των  κυρώσεων, ιδίως στον πετρελαϊκό τομέα και γενικότερα όσον αφορά τη διέλευση υπό τη διαμετακόμιση 7  ότι, υπό τις συνθήκες αυτές, είναι απαραίτητο να τροποποιηθεί ανάλογα η απόφαση 92/285/ΕΚΑΧ, Σε συμφωνία με την Επιτροπή, ΑΠΟΦΑΣΙΖΕΙ: Άρθρο 1 Το άρθρο 2 στοιχείο γ) της απόφασης 92/285/ΕΚΑΧ  τροποποιείται ως εξής: «γ)  για τη διέλευση υπό διαμετακόμιση μέσω των Δημοκρατιών της Σερβίας και του Μαυροβουνίου  προϊόντων και πρώτων υλών που καλύπτονται από τη συνθήκη ΕΚΑΧ και κατάγονται από έδαφος εκτός από  τις Δημοκρατίες της Σερβίας και του Μαυροβουνίου και που ευρίσκονται προσωρινά στο έδαφος αυτών των  Δημοκρατιών μόνο για σκοπό αυτής της διέλευσης υπό διαμετακόμιση, εφόσον αυτή έχει εγκριθεί ειδικά,  για κάθε περίπτωση χωριστά, από την επιτροπή που έχει συσταθεί με το ψήφισμα 724 (1991) του  Συμβουλίου Ασφαλείας των Ηνωμένων Εθνών με τη διαδικασία της "μη διατύπωσης αντιρρήσεων"». Άρθρο 2  Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των  Ευρωπαϊκών Κοινοτήτων. Εφαρμόζεται από τις 17 Νοεμβρίου 1992. Βρυξέλλες, 7 Δεκεμβρίου 1992. Ο Πρόεδρος  D. HURD   ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ  ΚΡΑΤΩΝ ΜΕΛΩΝ ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 7ης Δεκεμβρίου 1992 για την τροποποίηση  της απόφασης 92/285/ΕΚΑΧ που παρεμποδίζει τις συναλλαγές μεταξύ της Ευρωπαϊκής Κοινότητας Άνθρακα  και Χάλυβα και των Δημοκρατιών της Σερβίας και του Μαυροβουνίου (92/555/ΕΚΑΧ) ΟΙ  ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ, ΠΟΥ  ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ, Εκτιμώντας: ότι, δυνάμει της απόφασης 92/285/ΕΚΑΧ  (1), απαγορεύονται οι συναλλαγές όσον αφορά τα προϊόντα που  καλύπτονται από τη συνθήκη ΕΚΑΧ, μεταξύ της Ευρωπαϊκής Κοινότητας Άνθρακα και Χάλυβα και των  Δημοκρατιών της Σερβίας και του Μαυροβουνίου 7 ότι έχει ουσιώδη σημασία η ενίσχυση της εφαρμογής  του εμπορικού αποκλεισμού (embargo) των Δημοκρατιών της Σερβίας και του Μαυροβουνίου 7 ότι, για το  σκοπό αυτό, το Συμβούλιο Ασφαλείας των Ηνωμένων Εθνών, ενεργώντας σύμφωνα με το κεφάλαιο VII του  Χάρτη των Ηνωμένων Εθνών, στις εν ισχύ παραγράφους 9 και 10 του ψηφίσματος 787 (1992), εξέδωσε  διατάξεις σχετικά με την απαγόρευση της διέλευσης υπό διαμετακόμιση ορισμένων προϊόντων μέσω των  Δημοκρατιών της Σερβίας και του Μαυροβουνίου, εκτός εάν πληρούνται ορισμένες προϋποθέσεις, και με  τους όρους σύμφωνα με τους οποίους, σκάφος πρέπει να θεωρείται ως σκάφος των Δημοκρατιών της  Σερβίας και του Μαυροβουνίου 7 ότι οι υπουργοί, στη σύνοδο του Συμβουλίου στα πλαίσια της  Πολιτικής Συνεργασίας, σημείωσαν με ανησυχία τις αυξανόμενες παραβιάσεις και τον αναποτελεσματικό  χαρακτήρα των τρεχουσών διαδικασιών 7 ότι συμφωνούν για την ανάγκη ενίσχυσης της εφαρμογής των  κυρώσεων, ιδίως στον πετρελαϊκό τομέα και γενικότερα όσον αφορά τη διέλευση υπό τη διαμετακόμιση 7  ότι, υπό τις συνθήκες αυτές, είναι απαραίτητο να τροποποιηθεί ανάλογα η απόφαση 92/285/ΕΚΑΧ, Σε συμφωνία με την Επιτροπή, ΑΠΟΦΑΣΙΖΕΙ: Άρθρο 1 Το άρθρο 2 στοιχείο γ) της απόφασης 92/285/ΕΚΑΧ  τροποποιείται ως εξής: «γ)  για τη διέλευση υπό διαμετακόμιση μέσω των Δημοκρατιών της Σερβίας και του Μαυροβουνίου  προϊόντων και πρώτων υλών που καλύπτονται από τη συνθήκη ΕΚΑΧ και κατάγονται από έδαφος εκτός από  τις Δημοκρατίες της Σερβίας και του Μαυροβουνίου και που ευρίσκονται προσωρινά στο έδαφος αυτών των  Δημοκρατιών μόνο για σκοπό αυτής της διέλευσης υπό διαμετακόμιση, εφόσον αυτή έχει εγκριθεί ειδικά,  για κάθε περίπτωση χωριστά, από την επιτροπή που έχει συσταθεί με το ψήφισμα 724 (1991) του  Συμβουλίου Ασφαλείας των Ηνωμένων Εθνών με τη διαδικασία της "μη διατύπωσης αντιρρήσεων"». Άρθρο 2  Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των  Ευρωπαϊκών Κοινοτήτων. Εφαρμόζεται από τις 17 Νοεμβρίου 1992. Βρυξέλλες, 7 Δεκεμβρίου 1992. Ο Πρόεδρος  D. HURD


title: 2010/92/ΚΕΠΠΑ: Απόφαση 2010/92/ΚΕΠΠΑ του Συμβουλίου, της 15ης Φεβρουαρίου 2010 , για την παράταση των περιοριστικών μέτρων κατά της Ζιμπάμπουε

text:
               16.2.2010

               EL

               Επίσημη Εφημερίδα της Ευρωπαϊκής Ένωσης

               L 41/6

         ΑΠΌΦΑΣΗ 2010/92/ΚΕΠΠΑ ΤΟΥ ΣΥΜΒΟΥΛΊΟΥ
   της 15ης Φεβρουαρίου 2010
   για την παράταση των περιοριστικών μέτρων κατά της Ζιμπάμπουε
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Στις 19 Φεβρουαρίου 2004, το Συμβούλιο ενέκρινε την κοινή θέση 2004/161/ΚΕΠΠΑ για την ανανέωση των περιοριστικών μέτρων κατά της Ζιμπάμπουε (1).

               (2)

               Με την κοινή θέση 2009/68/ΚΕΠΠΑ (2) του Συμβουλίου, της 26ης Ιανουαρίου 2009, παρατάθηκε η ισχύς της κοινής θέσης 2004/161/ΚΕΠΠΑ μέχρι τις 20 Φεβρουαρίου 2010.

               (3)

               Δεδομένης της κατάστασης στη Ζιμπάμπουε, ιδίως της έλλειψης προόδου ως προς την εφαρμογή της Συνολικής Πολιτικής Συμφωνίας που υπεγράφη τον Σεπτέμβριο του 2008, η ισχύς των περιοριστικών μέτρων της κοινής θέσης 2004/161/ΚΕΠΠΑ θα πρέπει να παραταθεί για περαιτέρω περίοδο 12 μηνών.

               (4)

               Ωστόσο, δεν υφίσταται πλέον λόγος να διατηρούνται ορισμένα πρόσωπα και οντότητες στον κατάλογο προσώπων, οντοτήτων και φορέων έναντι των οποίων εφαρμόζεται η κοινή θέση 2004/161/ΚΕΠΠΑ.Ο κατάλογος του παραρτήματος της κοινής θέσης 2004/161/ΚΕΠΠΑ θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα περιοριστικά μέτρα που προβλέπονται στην κοινή θέση 2004/161/ΚΕΠΠΑ παρατείνονται έως τις 20 Φεβρουαρίου 2011.
   Άρθρο 2
   Το πρόσωπα και οι οντότητες που αναφέρονται στο παράρτημα της παρούσας απόφασης αφαιρούνται από τον κατάλογο που παρατίθεται στο παράρτημα της κοινής θέσης 2004/161/ΚΕΠΠΑ.
   Άρθρο 3
   Η παρούσα απόφαση τίθεται σε ισχύ από την ημερομηνία έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 15 Φεβρουαρίου 2010.

            Για το Συμβούλιο

            Ο Πρόεδρος

         Á. GABILONDO

      (1)  ΕΕ L 50 της 20.2.2004, σ. 66.

      (2)  ΕΕ L 23 της 27.1.2009, σ. 43.

      ΠΑΡΑΡΤΗΜΑ

         Πρόσωπα και οντότητες που αναφέρονται στο άρθρο 2

      Ι.   ΠΡΌΣΩΠΑ

                  no3

                  Al Shanfari, Thamer Bin

                  no39

                  Dabengwa, Dumiso

                  no54

                  Hove, Richard

                  no57

                  Jangara (γνωστός και ως Changara), Thomsen

                  no113

                  Msika, Joseph W.

                  no203

                  Zvinavashe, Vitalis

            II.   ΟΝΤΌΤΗΤΕΣ

                  no16

                  Industrial Development Corporation of Zimbabwe

                  no17

                  Intermarket Holdings Ltd

                  no22

                  Oryx Diamonds Ltd (γνωστή και ως Oryx Natural Resources)

                  no27

                  Scotfin Ltd

                  no33

                  ZB Financial Holdings Ltd (γνωστή και ως Finhold)

                  no34

                  ZB Holdings Ltd

                  no37

                  Zimbabwe Iron and Steel Company (γνωστή και ως Zisco, Ziscosteel)

                  no39

                  Zimre Holdings Ltd

                  no40

                  Zimre Reinsurance Company (PVT) Ltd